text:
Minɔ Dzi Dem Ƒo Na Mia Nɔewo “Geɖe Wu”
“Mina míanɔ mía nɔewo ŋu bum . . . míanɔ dzi dem fo na mía nɔewo, eye míawɔe geɖe wu, zi ale si miekpɔ be ŋkeke la le ɖoɖom.”—HEB. 10:24, 25.
1. Nu ka tae apostolo Paulo gblɔ na Hebri Kristotɔ siwo nɔ anyi le fe alafa gbãtɔ me la be woade dzi fo na wo nɔewo “geɖe wu”?
NU KA TAE wòle be míadze agbagba geɖe wu be míade dzi fo na amewo? Apostolo Paulo gblɔ susu siwo tae la ɖe agbalẽ si wòŋlɔ na Hebri Kristotɔwo la me. Egblɔ na wo be: “Mina míanɔ mía nɔewo ŋu bum, ale be míado ŋusẽ mía nɔewo na lɔlɔ̃ kple dɔ nyuiwo wɔwɔ, eye míaganɔ míafe kpekpewo gblẽm ɖi, abe ale si wòzu numame na ame aɖewo ene o, ke boŋ míanɔ dzi dem fo na mía nɔewo, eye míawɔe geɖe wu, zi ale si miekpɔ be ŋkeke la le ɖoɖom la.” (Heb. 10:24, 25) Le fe atɔ̃ pɛ ko me la, Yudatɔ Kristotɔ siwo nɔ Yerusalem la akpɔe be “Yehowa fe ŋkeke” si gbɔna Yerusalem dzi la tu afe eye woakpɔ dzesi si Yesu gblɔ, si afia be ele be woasi adzo le dua me ɖe wofe agbe ta. (Dɔw. 2:19, 20; Luka 21:20-22) Yehowa fe ŋkeke ma va le fe 70 K.Ŋ. esime Romatɔwo va tsrɔ̃ Yerusalem.
2. Nu ka tae wòle be dzidede fo na amewo nanɔ vevie na mí geɖe wu egbea?
2 Egbea, susu geɖe li siwo tae wòle be míaxɔe ase be Yehowa fe ŋkeke ‘gã dziŋɔ’ la tu afe. (Yoel 2:11) Nyagblɔɖila Zefaniya gblɔ be: “Yehowa fe ŋkeke gã la tu afe! Etu afe, eye wòle du dzi sesĩe gbɔna!” (Zef. 1:14) Nuxlɔ̃amenya ma ku ɖe míafe ŋkekea hã ŋu. Esi Yehowa fe ŋkekea tu afe ŋutɔ ta la, Paulo gblɔ na mí be “míanɔ mía nɔewo ŋu bum, ale be míado ŋusẽ mía nɔewo na lɔlɔ̃ kple dɔ nyuiwo wɔwɔ.” (Heb. 10:24) Eya ta, ele be míagatsɔ ɖe le eme na mía nɔvi Kristotɔwo geɖe wu, ale be míate ŋu ade dzi fo na wo ɣesiaɣi si wòhiã.
AME KAWOE WÒLE BE MÍADE DZI ƑO NA?
3. Nya kae apostolo Paulo gblɔ ku ɖe dzidede fo na ame ŋu? (Kpɔ nɔnɔmetata si le nyati sia fe gɔmedzedze.)
3 Biblia gblɔ be: “Nuxaxa le dzi me ɖe wòtea ame fe dzi ɖe anyi, ke nya nyui nana dzi kpɔa dzidzɔ.” (Lod. 12:25) Nya sia nye nyatefe le mí katã gome. Ehiãna be woade dzi fo na mí katã ɣeaɖewoɣi. Paulo ɖee fia be ehiã be woade dzi fo na ame siwo dzi agba le be woanɔ dzi dem fo na ame bubuwo la gɔ̃ hã. Eŋlɔ na Kristotɔ siwo nɔ Roma la be: “Ele dzroyem vevie be makpɔ mi ɖa, be mana gbɔgbɔmenunana aɖe mi, ne ŋusẽ naɖo mia ŋu; alo be míade dzi fo na mía nɔewo boŋ; ame sia ame fe xɔse nado ŋusẽ nɔvia tɔ, mia tɔ kple tɔnye siaa.” (Rom. 1:11, 12) Ɛ̃, togbɔ be Paulo nye ame si dea dzi fo na amewo ale gbegbe hã la, ehiã be woade dzi fo na eya ŋutɔ hã ɣeaɖewoɣi.—Xlẽ Romatɔwo 15:30-32.
4, 5. Ame kawoe míate ŋu ade dzi fo na egbea, eye nu ka tae?
4 Ame siwo tsɔ nu geɖe sa vɔe ale be yewoate ŋu awɔ ɣeyiɣiawo katã fe subɔsubɔdɔa la dze na kafukafu. Wo dometɔ aɖewoe nye gbesiagbe mɔɖela wɔnutefewo. Nɔvi aɖewo tsɔ nu geɖe sa vɔe ale be yewoate ŋu awɔ mɔɖeɖedɔa. Alea kee wòle le dutanyanyuigblɔlawo, Betel dɔwɔlawo, nutome sue dzikpɔlawo kple wo srɔ̃wo, kple nɔvi siwo le dɔ wɔm le gbegɔmeɖefe siwo mele alɔdzedɔwɔfea o la gome. Nɔvi siawo katã tsɔ nuwo sa vɔe ale be yewoate ŋu akpɔ vovo ɖe subɔsubɔdɔ kɔkɔea ŋu. Eya ta, ele be míanɔ dzi dem fo na wo. Ame aɖewo hã di vevie be yewoayi ɣeyiɣiawo katã fe subɔsubɔdɔa dzi, gake nɔnɔmeawo meɖe mɔ na wo o. Ne míede dzi fo na ame siawo hã la, edzɔa dzi na wo ŋutɔ.
5 Nɔviŋutsu kple nɔvinyɔnu aɖewo gakpɔtɔ nye trewo le esi woɖoe be yewoawɔ ɖe Yehowa fe nudidi si nye be míaɖe srɔ̃ “le Afetɔ la me ko” la dzi. (1 Kor. 7:39) Nenema kee wòdzɔa dzi na srɔ̃nyɔnu dɔ sesẽ wɔlawo ne wo srɔ̃wo kafu wo. (Lod. 31:28, 31) Azɔ hã, ehiã be míade dzi fo na Kristotɔ siwo yi edzi wɔ nutefe le yometitiwo me alo le dɔléɣiwo la hã. (2 Tes. 1:3-5) Yehowa kple Kristo faa akɔ na nutefewɔla siawo katã.—Xlẽ 2 Tesalonikatɔwo 2:16, 17.
HAMEMETSITSIWO DZEA AGBAGBA DEA DZI ƑO NA MÍ
6. Le Yesaya 32:1, 2 fe nyaa nu la, akpa kae hamemetsitsiwo wɔna?
6 Xlẽ Yesaya 32:1, 2. Yesu Kristo toa nɔvia amesiaminawo kple kpekpeɖeŋu si ‘amegã’ siwo nye alẽ bubuawo me tɔwo nana dzi dea dzi fo na ame siwo dzi nu te ɖo kple ame siwo fo dzi ɖe le le ɣeyiɣi sesẽ siawo me la hefiaa mɔ wo. Alea hãe wòle be wòanɔ, elabe hamemetsitsi siawo meɖua “afetɔ” ɖe ame bubuwo fe xɔse dzi o, ke boŋ wonye “hadɔwɔlawo” hena wo nɔviwo fe dzidzɔ.—2 Kor. 1:24.
7, 8. Tsɔ kpe ɖe dzidede fo na nɔviawo ŋu la, aleke hamemetsitsiwo ate ŋu atu wo ɖoe?
7 Hamemetsitsiwo ate ŋu asrɔ̃ apostolo Paulo fe kpɔɖeŋua. Eŋlɔ nya siawo na Kristotɔ siwo nɔ yometiti me tom le Tesalonika la be: “Esi míelɔ̃a nu le mia gbɔ o ta la, edzɔ dzi na mí vevie be, menye Mawu fe nya nyui la ɖeɖe ko míatsɔ ana mi o, ke míawo ŋutɔ mía ɖokuiwo hãe, elabena mieva zu míafe lɔlɔ̃tɔwo.”—1 Tes. 2:8.
8 Esi Paulo di be yeana hamemetsitsi siwo tso Efeso nanya be ɣeaɖewoɣi la, dzidefonyawo ɖeɖe mesu o la, egblɔ na wo be: “[Mikpe] ɖe ame siwo gbɔdzɔ la ŋu, eye . . . Afetɔ Yesu fe nya siawo nanɔ susu me na mi, esi eya ŋutɔ gblɔ be: ‘Dzidzɔ geɖe le nunana me wu nuxɔxɔ.’” (Dɔw. 20:35) Menye ɖeko Paulo dea dzi fo na nɔviawo ko evɔ o, ke edi hã be ‘yeazã yefe nuwo katã, eye woazã ye bliboe’ ɖe wo ta. (2 Kor. 12:15) Le mɔ ma ke nu la, menye nyagbɔgblɔ koe wòle be hamemetsitsiwo natsɔ ade dzi fo na nɔviawo ahafa akɔ na wo o, ke ele hã be woawɔ nu siwo aɖee afia be wotsɔ ɖe le eme na wo vavã.—1 Kor. 14:3.
9. Aleke hamemetsitsiwo ate ŋu aɖo aɖaŋu na nɔviwo le mɔ si ade dzi fo na wo nu?
9 Mía nɔewo tutu ɖo bia be míaɖo aɖaŋu na mía nɔewo, gake le go sia hã me la, ele be hamemetsitsiwo nasrɔ̃ Biblia me kpɔɖeŋua, ale be woaɖo aɖaŋu na amewo le mɔ si ade dzi fo na wo nu. Yesu ŋutɔ ɖo esia fe kpɔɖeŋu ɖedzesi aɖe ɖi na mí le efe ku kple tsitretsitsi megbe. Eɖo aɖaŋu na hame siwo nɔ Asia Sue la ŋkubiãtɔe, gake de dzesi ale si wòwɔe. Hafi wòaɖo aɖaŋu na hame siwo nɔ Efeso, Pergamo kple Tiatira la, ekafu wo ɖe dɔ nyui siwo wɔm wonɔ ta gbã. (Nyaɖ. 2:1-5, 12, 13, 18, 19) Egblɔ na hame si nɔ Laodikea la be: “Ame siwo katã gbɔ nyemelɔ̃a nu le o la, mekaa mo na wo, eye mehea to na wo. Eya ta do vevie nu eye nàtrɔ dzi me.” (Nyaɖ. 3:19) Esia ta, anyo be hamemetsitsiwo nasrɔ̃ Kristo fe kpɔɖeŋua ne wole aɖaŋu ɖom na nɔviawo.
MENYE HAMEMETSITSIWO KOE WÒLE NA BE WOADE DZI ƑO NA AMEWO O
10. Aleke mí katã míate ŋu atu mía nɔewo ɖoe?
10 Menye hamemetsitsiwo ɖeɖe koe wòle na be woade dzi fo na amewo o. Paulo gblɔ na Kristotɔwo katã be woagblɔ “nya siwo nyo hena tutuɖo le ale si nɔnɔmea le nu, ale be wòaɖe vi na” amewo. (Ef. 4:29) Ele be mí katã míanɔ ŋudzɔ be míade dzesi “ale si nɔnɔmea” le na mía nɔviwo. Paulo ɖo aɖaŋu na Hebri Kristotɔwo be: “Mido ŋusẽ asi siwo wɔ gblɔdɔɔ kple klo siwo gbɔdzɔ la, eye miyi edzi mianɔ mɔ dzɔdzɔe ɖem na miafe afɔwo, ne nu si gli la nagaɖe ɖa le enu o, ke woada gbe le eŋu boŋ.” (Heb. 12:12, 13) Mí katã, ɖeviwo kple tsitsiawo siaa, míate ŋu ato dzidefonyawo gbɔgblɔ na mía nɔewo me atu mía nɔewo ɖo.
11. Aleke wokpe ɖe nɔvinyɔnu aɖe si ŋkɔe nye Marthe ŋu esime wòlé blanui vevie?
11 Marthe, * si nye nɔvinyɔnu aɖe si lé blanui vevie ɣeaɖeɣi va yi la gblɔ be: “Gbe ɖeka, esi medo gbe ɖa na Yehowa be wòado ŋusẽm la, meva do go nɔvinyɔnu tsitsi aɖe si wɔ nu ɖe ŋunye le lɔlɔ̃ kple veveseɖeamenu me; eye nu ma tututue mehiã na ɣemaɣi. Azɔ hã, efo nu tso ale si eya ŋutɔ hã to nɔnɔme si me tom menɔ la tɔgbi me la ŋu nam, eye esia na mekpɔe be menye nye ɖeka koe le nɔnɔme sesẽ ma me tom o.” Anɔ eme be nɔvinyɔnu tsitsia ŋutɔ menya ale si gbegbe efe nyawo ɖe vi na Marthe o.
12, 13. Aleke míate ŋu awɔ nya siwo le Filipitɔwo 2:1-4 la ŋu dɔe?
12 Paulo ɖo aɖaŋu na hame si nɔ Filipi la me tɔwo katã be: “Eya ta ne dzidefoname aɖe li le Kristo me, ne akɔfafa na ame lɔlɔ̃tɔe aɖe li, ne gbɔgbɔmehadede aɖe li, ne lɔlɔ̃ kple dɔmetɔtrɔ li la, mina nye dzidzɔ la nagba go to esia me be, susu ɖeka kple lɔlɔ̃ ɖekae le mia si, miewɔ ɖeka, eye tamesusu ɖeka le mia si. Migawɔ naneke le dzrehehe alo bubu dzodzro didi ta o, ke boŋ mitsɔ ɖokuibɔbɔ bu ame bubuwo be wonye gã wu mi, ale be miaganɔ miawo ŋutɔ miafe nyonyo ko dim o, ke miadi ame bubuwo hã fe nyonyo.”—Flp. 2:1-4.
13 Ɛ̃, ele be mí katã míadze agbagba adi ame bubuwo fe nyonyo, ‘míafa akɔ na wo lɔlɔ̃tɔe,’ akpɔ gome le ‘gbɔgbɔmehadedewo’ me, eye míaɖe “lɔlɔ̃ kple dɔmetɔtrɔ” afia mía nɔviwo atsɔ ade dzi fo na wo.
MƆ AÐEWO SIWO DZI MÍATO ADE DZI ƑO NA AMEWO
14. Nu kae míate ŋu awɔ atsɔ ade dzi fo na amewo?
14 Ame siwo ŋu míekpe ɖo va yi fe nutefewɔwɔ ŋuti nyawo sese ate ŋu ade dzi fo na mí, abe ale si wònɔ le apostolo Yohanes gome ene. Egblɔ be: “Nyemekpɔ dzidzɔ gã wu esia o: be mase be vinyewo yi edzi le zɔzɔm le nyatefe la me.” (3 Yoh. 4) Mɔɖela geɖewo ate ŋu aɖi ɖase be esi yewose be ame siwo ŋu yewokpe ɖo wova xɔ nyatefea fe aɖewoe nye esi va yi la le Yehowa subɔm nutefewɔwɔtɔe, eye kura gɔ̃ hã, wole mɔɖeɖedɔa wɔm la, esia de dzi fo na yewo ŋutɔ. Ne dzi ɖe le mɔɖela aɖe fo la, ŋkuɖoɖo ale si wòkpɔ dzidzɔ va yi la dzi nɛ ɖeɖe ate ŋu afa akɔ nɛ.
15. Nu kae míate ŋu awɔ atsɔ ade dzi fo na ame siwo le subɔsubɔm nutefewɔwɔtɔe?
15 Nutome sue dzikpɔla geɖewo gblɔ be, ne nya kpui aɖe gɔ̃ hãe nɔvi aɖe ŋlɔ tsɔ da akpe na yewo kple yewo srɔ̃wo le hame aɖe sasrã kpɔ vɔ megbe la, edea dzi fo na yewo ŋutɔ. Nenema kee hamemetsitsiwo, dutanyanyuigblɔlawo, mɔɖelawo kple Betel-fomea me tɔwo hã sena le wo ɖokuiwo me ne nɔvi aɖe gblɔ nya aɖe tsɔ da akpe na wo ɖe subɔsubɔdɔ si wɔm wole nutefewɔwɔtɔea ta.
MÍA DOMETƆ ÐE SIA ÐE ATE ŊU ADE DZI ƑO NA AME
16. Nu bɔbɔe kae míate ŋu awɔ atsɔ ade dzi fo na ame?
16 Ke ne ewɔ na mí be míate ŋu ade dzi fo na amewo o le esi nu menya fona na mí o ta ya ɖe? Menye nu boo aɖekee hiã hafi míate ŋu ade dzi fo na ame o—ɖewohĩ nu si hiã koe nye be míako alɔgbɔnu esime míele gbe dom na amea. Ne amea ya meko alɔgbɔnu o la, ke ate ŋu afia be ele kuxi aɖe me tom, eye toɖoɖo ase efe nyawo ɖeɖe dzaa ate ŋu afa akɔ nɛ.—Yak. 1:19.
17. Aleke wode dzi fo na nɔviŋutsu sɔhɛ aɖe esime wònɔ nɔnɔme sesẽ aɖe me tom?
17 Nɔviŋutsu sɔhɛ aɖe si ŋkɔe nye Henri la se veve ŋutɔ esi fofoa si nye hamemetsitsi si ŋu wodea bubui la kple fometɔ kplikplikpli bubuwo do le nyatefea me. Nutome sue dzikpɔla aɖe kplɔ Henri yi kɔfinofe aɖe woyi ɖano kɔfi, eye wòɖe mɔ nɛ wòɖe efe dzimenyawo gblɔ. Esia de dzi fo nɛ ŋutɔ. Henri de dzesii be nu si ko yeate ŋu awɔ atsɔ akpe ɖe yefe fometɔwo ŋu woatrɔ ava nyatefea me ye nye be yealé nutefewɔwɔ me ɖe asi. Mawunyakpukpui siwo xexlẽ faa akɔ nɛ geɖe ye nye Psalmo 46; Zefaniya 3:17; kple Marko 10:29, 30.
18. (a) Nu kae Fia Salomo ŋlɔ tso dzidede fo na ame ŋu? (b) Aɖaŋu kae apostolo Paulo ɖo na mí?
18 Marthe kple Henri fe ŋutinyawo ɖee fia be míate ŋu ade dzi fo na nɔvi aɖe si hiã akɔfafa. Fia Salomo ŋlɔ bena: “Nya si wogblɔ ɖe egblɔɣi la vivina loo! Mokɔkɔ [ɖe ame] doa dzidzɔ na dzi; eye nya nyui dea agbe fuwo me.” (Lod. 15:23, 30, etenuŋɔŋlɔ) Gakpe ɖe eŋu la, Gbetakpɔxɔ alo nyati siwo le míafe nyatakakadzraɖofea xexlẽ ate ŋu ade dzi fo na ame si dzi nu te ɖo vevie. Paulo ɖee fia be Fiaɖufehawo dzidzi ɖekae ate ŋu ade dzi fo na ame si wòhiã be woade dzi fo na. Eŋlɔ bena: “Miyi edzi mianɔ nu fiam mia nɔewo, eye mianɔ dzi dem fo na mia nɔewo kple psalmowo, Mawu kafukafu nyawo, kple gbɔgbɔmehawo dzidzi ŋudzedzekpɔkpɔtɔe, eye midzi ha le miafe dziwo me na Yehowa.”—Kol. 3:16; Dɔw. 16:25.
19. Nu ka tae wòahiã be míanɔ dzi dem fo na mía nɔewo geɖe wu le ŋkeke siwo gbɔna me, eye nu kae wòle be míawɔ?
19 Dzidede fo na mía nɔewo agava hiã geɖe wu zi ale si míekpɔe be Yehowa fe ŋkekea “le ɖoɖom.” (Heb. 10:25) Eya ta, abe ale si Paulo gblɔe na ehati Kristotɔwo le efe ŋkekea me ene la, “miyi edzi mianɔ dzi dem fo na mia nɔewo, eye mianɔ mia nɔewo tum ɖo, abe ale si ko miele ewɔm vavã hã ene.”—1 Tes. 5:11.
^ mm. 11 Míetrɔ ŋkɔawo.


c: text/html

text:
KRISTOTƆWO GBENƆNƆ
Mína nɔ mìwo kunuɖeɖe mɔnuwo anyɔ doji—Zannɔ enyɔbiɔsewo nywiɖe
ENU CI YÍ NA ELE VEVIÐE: Nɔ “agbetɔ jimɛsusuwo le shigbe mɔ etɔ ci yí cito hannɛ” can ɔ, enyɔbiɔsewo le shigbe mɔ tɔka ci yí woasɔ ku wo ti hannɛ. (Elo 20:5) Enyɔbiɔse nywiwo wawa kpenɔdo mìwo nyɔsetɔwo nu yí woɖonɔ seŋkankan lɔ mɛ. Nɔ mìwanɔ enyɔbiɔse nywiwoɔ, ɖoŋci lɔwo ana yí mìado jeshi amɛ lɔ jimɛnyɔ vevi ɖewo. Yesu zan enyɔbiɔsewo nywiɖe. Lé mìatɛnŋ asran Yesu doɔ?
LÉ MÌAWƐ DO:
Wa enyɔbiɔse ciwo yí ana amɛwo anu wowo susuwo. Yesu wa enyɔbiɔsewo eɖekplɔɖedo keŋ ajeshi yi nukplaviwo susu. (Mt 16:13-16; be-EW 238 mm. 3-5) Enyɔbiɔse ciwo yí ana àjeshi amɛwo susu ciwo yí àtɛnŋ awaɔ?
Wa enyɔbiɔse ciwo yí ana woaɖo enugɔnmɛsese nywi. Gbɔxwe yí Yesu atɛnŋ atrɔ Piɛ susuɔ, éwa enyɔbiɔsewo ni. Ðoŋci nɔ enyɔbiɔse lɔwo kpedo Piɛ nu yí eɖo enugɔnmɛsese ci yí sɔgbe. (Mt 17:24-26) Enyɔbiɔse ciwo yí àtɛnŋ awa yí asɔ kpedo mɛɖe nu yí aɖo enugɔnmɛsese nywiɔ?
Kanfu ao nyɔsetɔ lɔ. Ci yí esekplamɛtɔ ɖeka na “ɖoŋci koɖo ŋɖɛnyanya” ɖegbɔɔ, Yesu kanfui. (Mk 12:34) Nɔ mɛɖe na ɖoŋci nɔ enyɔbiɔse ci èwa ɖe, lé àtɛnŋ akanfui doɔ?
KPƆ AKPAXWE ŊKƆTƆ NƆ VIDEO CI YÍ NYI WA EDƆ CI Y YESU WA—KPLA NU AMƐWO, KEŊ ANA ÐOŊCI NƆ ENYƆBIƆSE CƐWO:
Nɔ enyɔ lɔ nyi nyɔnɔnwi can ɖe, nyi yí taɖo enukplakpla mɔnu cɛ nyi kpɔwɛ masɔgbeɔ?
Nyi yí taɖo mìɖo awa enu ciwo yí wugan wu enyɔ lɔwo mɛ ɖeɖe kpoŋ ɔ?
KPƆ AKPAXWE AMƐVETƆ NƆ VIDEO LƆ, KEŊ ANA ÐOŊCI NƆ ENYƆBIƆSE CƐWO:
Lé nɔviŋsu lɔ zan enyɔbiɔsewo nywiɖe doɔ?
Akpaxwe bu nɔ yi nukplakpla lɔ ciwo yí mìatɛnŋ asran ɔ?

robotstxt: allowed

filter: keep


text:
Amɛ kukuwo agbeva nɔ agbe le nyigban ji kea?
Àɖoŋci mɔ . . .
aɛa?
oa?
ŋde nya oa?
ENYƆ CI BIBLA NU
‘Amɛwo afɔn so ekumɛ.ʼ—Edɔwawawo 24:15 Mawu Nyɔ.
NYƆNA CI ÀKPƆ LE MƐ
Enyɔnuɖɛ cɛ ana:
akɔnfafa eo nɔ ao mɛ vevi ɖe ku.—2 Korɛntitɔwo 1:3, 4.
dàgbe vɔn nɔ eku sugbɔ o.—Ebretɔwo 2:15.
mɔkpɔkpɔ asun eo shi mɔ àgbeva nɔ eju koɖo ao mɛ vevi ciwo yí ku le nyigban ji ke.—Ʒan 5:28, 29.
MÌATƐNŊ AKANDO ENYƆ CI BIBLA NU JÍA?
Aɛ, do susu amɛtɔn cɛwo ŋci:
Mawu gbɔ yí agbe jɔ so. Bibla nu só Yehowa Mawu nu mɔ ‘éyi nanɔ agbe’ (Edɔwawawo 17:24, 25). Ci enyi Mawu yí na agbe enushanuɔ, ŋsɛn le shi mɔ nɔ amɛ ɖe kuɔ átɛnŋ agbe fwin do agbe ke.
Mawu fɔn amɛ kukuwo le blema. Bibla nu mɔ Mawu fɔn amɛ vovovo 8 so eku yí wogbeva nɔ agbe le nyi-gban ji ke. Mɛciwo yí wofɔn nyi ŋsuwo, nyɔnuwo, ɖeviwo koɖo amɛ shinshinwo. Wowo domɛtɔ ɖewo ku de jinjin o yi wofɔn wo, vɔ amɛ ɖeka yɛ le womɛ yí wa ŋkeke 4 blebu gbɔxwe yí wofwin!—Ʒan 11:39-44.
Edrokɔ Mawu vevi ɖe mɔ yeagbe fɔn amɛ kukuwo ke. Eku nú venɔ Mawu nú sugbɔ. Ékpɔɛ ni do ketɔ ji (1 Korɛntitɔwo 15:26). “Kpakpa sɔsɔ”Yehowa mɔ yeaɖe eku si tó fɔnfɔnsoku ji. Amɛ ɖewo le susu mɛ ni ciwo éji vevi ɖe mɔ yeafɔn, yí akpɔ wo woagbeva nɔ agbe le nyigban ji ke.—Job 14:14, 15, Xexe yeye gɔmɛɖeɖe.
BU TAMƐ KPƆ SÓ ENYƆ CƐ NU
Nyi yí taɖo mì shinnɔ, yí kúnɔ nyɔxo yí va kunɔ ɔ?
Bibla ɖo enyɔ cɛ nu le GƆNMƐJEJE WEMA 3:17-19 koɖo RƆMATƆWO 5:12.


text: 3 Le esia megbe la, Hiob ke nu, eye wòfo fi de efe dzigbe.*+2 Hiob gblɔ be:3 “Gbe si gbe wodzim la netsrɔ̃,+Zã si me wogblɔ be, ‘Wofɔ ŋutsu fe fu’ la hã netsrɔ̃!4 Ŋkeke ma nedo viviti.Mawu si le dzifo megabia eta se o;Eye kekeli megaklẽ ɖe edzi o.5 Viviti tsiɖitsiɖi* nexɔe.Alilikpo dodo netsyɔ edzi.Nu siwo nana ŋkeke doa viviti la nedo ŋɔdzi nɛ.6 Zã ma nedo viviti tsiɖitsiɖi;+Dzi megadzɔe le fea fe ŋkekewo dome o,Eye woagaxlẽe ɖe ɣletiŋkekewo dome o.7 Ɛ̃, zã ma netsi ko;Dzidzɔɣli aɖeke megaɖi le eme o.8 Ame siwo foa fi dea ŋkeke la nefo fi dee,Wo ame siwo dea adã tame na Leviatan.*+9 Efe ŋukeɣletiviwo nedo viviti;Nelala kekeli, ke megaklẽ nɛ o,Eye megakpɔ agudzedze o.10 Elabena mexe danye fe vidzidɔ nu o;+Eye meɣla fuɖename ɖe nye ŋkuwo hã o.11 Nu ka tae nyemeku le nye dzigbe o?Nu ka tae nye agbe nu metso esi medo tso vidzidɔ me o?+12 Nu ka tae wokɔm ɖe akɔEye nu ka tae wona nom ɖo?13 Anye ne fifia memlɔ anyi le tomefafa me;+Anye ne medɔ alɔ̃ hele ɖiɖim ɖe eme,+14 Kple anyigbadzifiawo kpakple wofe adaŋudelawo,Ame siwo tu tefe siwo zu afedowo fifia la na wo ɖokuiwo,15 Alo kple amegã siwo si sika le,Ame siwo fe xɔwo me yɔ taŋ kple klosalo.16 Alo nu ka tae nyemele abe fugege si le ɣaɣla ene,Abe vidzĩ siwo mekpɔ kekeli aɖeke kpɔ o ene o?17 Afi mae ame vɔ̃ɖiwo gɔ̃ hã dzudzɔ agbodzedze le;Afi mae ame siwo nu ti kɔ na la le ɖiɖim ɖe eme le.+18 Afi mae gamenɔlawo katã ŋu vo le;Womegasea ame siwo zia wo dzi be woawɔ dɔ fe bublu o.19 Ame tsɛwo kple ame ŋkutawo siaa sɔ le afi ma,+Eye kluvi vo tso efe afetɔ si me.20 Nu ka tae wònaa kekeli ayaɖula,Eye wònaa agbe ame siwo le veve sem* helĩhelĩ?+21 Nu ka tae ame aɖewo le ku dim, evɔ wògbe vava?+Wole edim vevie wu ale si wodia kesinɔnu le to me gɔ̃ hã,22 Wo ame siwo tsoa aseye,Eye woglina kple dzidzɔ ne wokpɔ ɖife.23 Nu ka tae wònaa kekeli ŋutsu si fe mɔwo bu ɖee,Ame si ŋu Mawu tɔ kpɔ ɖo?+24 Elabena hũɖeɖe xɔ ɖe nuɖuɖu tefe nam,+Eye nye ŋeŋe kɔna ɖi abe tsi ene.+25 Elabena nu si dzia ŋɔ nam lae dzɔ ɖe dzinye,Eye nu si vɔ̃m mele la dzɔ ɖe dzinye.26 Nyemekpɔ ŋutifafa, tomefafa alo gbɔdzɔe aɖeke o,Negbe xaxawo sɔŋ ko.”


text:
NYATI SI LE AKPAA DZI | ÐE MAWU TSƆA ÐE LE EME NA WÒA?
Mawu Ate Ŋu Afa Akɔ Na Wò
“Mawu, ame si faa akɔ na ame siwo ŋu nu te la, . . . fa akɔ na mí.”—2 KORINTOTƆWO 7:6.
NU SI TAE AME AÐEWO KEA ÐI: Ne ame aɖewo le nɔnɔme sesẽwo me tom eye wodi vevie be woafa akɔ na yewo gɔ̃ hã la, wosena le wo ɖokuiwo me be ne yewobia Mawu be wòakpe ɖe yewo ŋu yewodo dzi la, efia be yewole yewo ɖokuitɔ dim. Nyɔnu aɖe si ŋkɔe nye Raquel gblɔ be: “Ne mebu ame gbogbo siwo le kuxi sesẽwo me tom le xexea me ŋu la, mekpɔnɛ be tɔnyea meɖi naneke kura o, eya ta nyemegadina be mabia Mawu be wòakpe ɖe ŋunye o.”
NYA SI MAWU ƑE NYA LA GBLƆ: Mawu ɖe afɔ vevi aɖewo xoxo be yeakpe ɖe amegbetɔwo ŋu ahafa akɔ na wo. Amegbetɔwo katã nyi nu vɔ̃ fe dome, eye esia wɔe be míetea ŋu wɔa Mawu fe se debliboawo dzi pɛpɛpɛ o. Ke hã Mawu “lɔ̃ mí, eye wòdɔ Via [Yesu Kristo] be wòanye avulévɔsa ɖe míafe nu vɔ̃wo ta.” (1 Yohanes 4:10) Mawu to Yesu fe vɔsakua dzi na be wòanya wɔ fifia be woatsɔ míafe nu vɔ̃wo ake mí, dzitsinya nyui nasu mía si, eye mɔkpɔkpɔ hã nasu mía si be míava nɔ agbe tegbee le xexe si me ŋutifafa anɔ la me. * Gake amefome bliboa ta koe wosa vɔ sia ɖoa, alo ɖe esia fia be Mawu tsɔ ɖe le eme na wò abe ame ɖeka ene taea?
Bu apostolo Paulo ŋu kpɔ. Yesu fe vɔsaa wɔ dɔ ɖe edzi ale gbegbe be wògblɔ be: “Mele [agbe nɔm] to Mawu fe Vi si lɔ̃m, eye wòtsɔ eɖokui na ɖe tanye la, dzi xɔxɔ se me.” (Galatiatɔwo 2:20) Le nyatefe me la, Yesu ku hafi Paulo va zu Kristotɔ gɔ̃ hã. Ke hã Paulo bua vɔsa ma be enye nunana si tso Mawu gbɔ na ye.
Yesu fe vɔsakua nye nunana si tso Mawu gbɔ na wò hã. Nunana ma ɖe ale si gbegbe Mawu dea asixɔxɔ ŋuwòe la fia. Ate ŋu ana “akɔfafa mavɔ kple mɔkpɔkpɔ nyui” wò, eye esia ana ‘nànɔ te sesĩe le dɔ nyui kple nya nyui ɖe sia ɖe me.’
Ke hã fe 2,000 kloe ye nye esia Yesu tsɔ efe agbe sa vɔe. Nu kae ɖee fia be Mawu tsɔ ɖe le eme na wò vevie egbea?
^ mm. 5 Ne èdi be yeanya nu geɖe wu tso Yesu fe vɔsaa ŋu la, kpɔ agbalẽ si nye Nuka Tututue Nye Biblia fe Nufiafia? fe ta 5 lia. Yehowa Ðasefowoe tae.


text:
Yehowa Ƒe Tameɖoɖoa Ava Eme!
“Megblɔe, eye mana wòava eme hã. Meɖo tame, eye mawɔe hã.”—YES. 46:11.
HADZIDZI: 147, 149
1, 2. (a) Nu kae Yehowa ɖe fia mí? (b) Kakaɖedzinya kawoe le Yesaya 46:10, 11 kpakple ta 55:11?
“LE GƆMEDZEDZEA me Mawu wɔ dzifo kple anyigba.” (1 Mose 1:1) Nya kpui sia si ŋu gɔmesese deto le lae wotsɔ dze Biblia gɔme. Enye nyatefe be nu ʋɛ aɖewo koe míenya tso nu gbogbo siwo Mawu wɔ, abe dzifonutowo, kekeli kple nuheŋusẽ ene ŋu, eye xexe gbahoo la fe akpa sue aɖe koe amegbetɔwo te ŋu kpɔ. (Nyagb. 3:11) Ke hã, Yehowa ɖe tame si wòɖo ɖe anyigba kple amegbetɔwo ŋu la fia mí. Mawu fe tameɖoɖoe nye be anyigba la nanye afe si sɔ nyuie na ŋutsu kple nyɔnu siwo yewɔ ɖe yefe nɔnɔme nu. (1 Mose 1:26) Yehowa anye wo Fofo, eye woanye viawo.
2 Abe ale si woɖe eme le Mose fe Agbalẽ Gbãtɔa fe ta etɔ̃lia me ene la, kuxi aɖe va do mo ɖa. (1 Mose 3:1-7) Gake kuxi ma menye nu si gbɔ Mawu mate ŋu akpɔ o. Ame aɖeke mate ŋu agblẽ Yehowa fe tameɖoɖowo me gbeɖe o. (Yes. 46:10, 11; 55:11) Eya ta, míate ŋu aka ɖe edzi be tame si Yehowa ɖo tso gɔmedzedzea me la ava eme ɖe ɣeyiɣi dzi pɛpɛpɛ!
3. (a) Hafi míate ŋu ase gbedeasi si le Biblia me gɔme la, nyatefenya vevi kawo gɔmee wòle be míase? (b) Nu ka tae míagadzro nufiafia mawo me fifia? (d) Biabia kawo mee míadzro?
3 Ðikeke mele eme o be míenya nya si Biblia gblɔ tso tame si Mawu ɖo ɖe anyigba kple amegbetɔwo ŋu la ŋu nyuie, eye míenya akpa vevi si Yesu Kristo wɔna be Mawu fe tameɖoɖo nava eme. Wonye gɔmedzenufiafia veviwo, eye anɔ eme be wole nyatefenya gbãtɔ siwo míesrɔ̃ esi míedze Biblia-sɔsrɔ̃ gɔme la dome. Eye míawo hã míedi be míakpe ɖe dzi anukwaretɔwo ŋu be woanya Biblia fe nufiafia vevi siawo. Le ɣeyiɣi sia si me míele nyati sia me dzrom ɖekae le hamea me la, míele agbagba dzem be míakpe ame geɖe ale si nu míate ŋui be woade Kristo fe ku fe Ŋkuɖodzia. (Luka 22:19, 20) Ame siwo ade Ŋkuɖodzia asrɔ̃ nu geɖe tso Mawu fe tameɖoɖo ŋu. Eya ta le ŋkeke ʋɛ siawo siwo do ŋgɔ na Ŋkuɖodzia me la, ele vevie be míade ŋugble le nya siwo míate ŋu abia míafe Biblia-nusrɔ̃viwo kple dzi anukwaretɔwo atsɔ aʋã wo be woadi be yewoava kpɔ wɔnaa tefe la ŋu. Eya ta, míadzro biabia etɔ̃ siawo me: Tso gɔmedzedzea me la, nu kae nye Mawu fe tameɖoɖo na anyigba kple amegbetɔwo? Kuxi kae do mo ɖa? Eye nu ka tae Yesu fe tafevɔsa lae nye nu vevitɔ si ana Mawu fe tameɖoɖoa nava eme?
NU KAE NYE WƆLA LA ƑE TAMEÐOÐO TSO GƆMEDZEDZEA ME?
4. Aleke Yehowa fe nuwɔwɔwo ɖea efe ŋutikɔkɔe fianae?
4 Yehowa nye Wɔla wɔnuku. Nu sia nu si wòwɔ lae nye nyuitɔ kekeake. (1 Mose 1:31; Yer. 10:12) Nu kae míate ŋu asrɔ̃ tso atsyɔ̃ kple ɖoɖo si míekpɔna le efe nuwɔwɔwo ŋu la me? Ne míelé ŋku ɖe Yehowa fe nuwɔwɔwo katã ŋu, tso suetɔ dzi va ɖo gãtɔ kekeake dzi la, ale si wo dometɔ ɖe sia ɖe ɖea vi le mɔ aɖe nui la wɔa dɔ ɖe mía dzi ŋutɔ. Ame kae amegbetɔwo fe lãmenugbagbeviwo fe wɔwɔme mewɔa nuku na o? Eye ne èkpɔ ale si vidzĩwo nya kpɔnae alo atsyɔ̃ si gbegbe le ɣe fe amigogbagba ŋu la, ɖe nu siawo mewɔa dɔ ɖe dziwò ŋutɔ oa? Nu siawo kpɔkpɔ doa dzidzɔ na mí, elabena le dzɔdzɔme nu la, nu siwo nya kpɔ la nyoa mía ŋu.—Xlẽ Psalmo 19:1; 104:24.
5. Aleke Yehowa kpɔ egbɔ be yefe nuwɔwɔwo katã wɔa dɔ le ɖoɖo nyui nu?
5 Abe ale si wòɖe dzesi le nuwɔwɔwo ŋu ene la, lɔlɔ̃ ʋã Yehowa wòɖo seɖofe na nu sia nu. Eɖo dzɔdzɔmese siwo fiaa mɔ nuwɔwɔwo, eye eɖo agbenɔnɔ ŋuti se siwo kplɔa amegbetɔwo hã, si wɔnɛ be nu sia nu zɔna ɖe ɖoɖo nyui nu. (Ps. 19:7-9) Eya ta Mawu ɖo nɔfe na nu sia nu si wòwɔ ɖe xexea me, eye wɔfe aɖe li na wo dometɔ ɖe sia ɖe le ɖekawɔwɔ me kple efe tameɖoɖo. Yehowae ɖo ale si wòle be efe nuwɔwɔwo nawɔ dɔ aduadui. Le kpɔɖeŋu me, nuheŋusẽ wɔnɛ be dzifolili si fo xlã anyigba la gakpɔtɔ nɔa enɔfe dedie le anyigba ŋu godoo, ekpɔa ŋusẽ ɖe atsiafuwo hã dzi, eye wònana be nu sia nu yia edzi le anyigba dzi nyuie be agbe nanya nɔ le edzi. Nuwɔwɔwo katã, siwo dome amegbetɔwo hã le, la zɔna ɖe dzɔdzɔmese kple seɖofe siwo Mawu ɖo la nu. Eme kɔ fãa be, ɖoɖo si nu nuwɔwɔwo le la ɖoa kpe edzi be tameɖoɖo aɖe le Mawu si na anyigba kple amegbetɔwo. Le míafe gbefãɖeɖedɔa me la, anyo be míakpe ɖe amewo ŋu woanya nu tso Ame si gbɔ ɖoɖo wɔnuku siawo tso la ŋu.—Nyaɖ. 4:11.
6, 7. Nu kawoe nye nu siwo Yehowa na Adam kple Xawa la dometɔ aɖewo?
6 Tso gɔmedzedzea me la, Yehowa fe tameɖoɖoe nye be amegbetɔwo nanɔ agbe le anyigba dzi tegbee. (1 Mose 1:28; Ps. 37:29) Ena nu nyui vovovo siwo ana Adam kple Xawa nase vivi na agbea la wo dɔmenyotɔe. (Xlẽ Yakobo 1:17.) Yehowa na tiatiawɔwɔ fe ablɔɖe kple tamebubuŋutete wo. Tsɔ kpe ɖe eŋu la, ena ŋutete wo be woalɔ̃ ame ahadze xɔlɔ̃. Wɔla la fo nu kple Adam eye wòfiae ale si wòaɖee afia be yenye toɖola. Gakpe ɖe eŋu la, Yehowa fia Adam ale si wòakpɔ eya ŋutɔ fe nuhiahiãwo gbɔ kple ale si wòalé be na lãwo kple anyigba siaa. (1 Mose 2:15-17, 19, 20) Esi Yehowa wɔ Adam kple Xawa la, ena ŋutete wo be woase nu le lãme, aɖɔ nu akpɔ, akpɔ nu, ase nu kple to, ahase nu fe ʋeʋẽ. Esia wɔe be woate ŋu ase vivi na wofe Paradisoa me nu gbogbo siwo nya kpɔ la. Seɖofe meli na dɔ dodzidzɔname kple nu siwo gbegbe atsu kple asi gbãtɔa ate ŋu awɔ kpakple nu yeye siwo woate ŋu asrɔ̃ o.
7 Nu bubu ka hãe le Mawu fe tameɖoɖoa me? Yehowa wɔ Adam kple Xawa kple ŋutete be woadzi vi deblibowo. Mawu ɖoe be wo viwo hã nanɔ vi dzim va se ɖe esime amegbetɔwo yɔ anyigba la dzi. Yehowa di be Adam kple Xawa kpakple dzila siwo ava ɖe wo yome la katã nalɔ̃ wo viwo abe ale si eya ŋutɔ lɔ̃ via deblibo gbãtɔ siwo wòwɔ ɖe anyigba dzi la ene. Eɖoe be anyigbaa, si dzi nu nyui geɖewo le la, nanye wo nɔfe tegbee.—Ps. 115:16.
KUXI KAE DO MO ÐA?
8. Taɖodzinu ka tae Mawu de se si dze le 1 Mose 2:16, 17 la ɖo?
8 Nuwo meva yi abe ale si Mawu dii ene o. Nu ka tae? Yehowa de se bɔbɔe aɖe na Adam kple Xawa si akpe ɖe wo ŋu woanya afi si ablɔɖe si Mawu na wo la se ɖo. Mawu de se na Adam be: ‘Àte ŋu aɖu abɔmetiawo katã fe tsetse faa. Ke sidzedze nyui kple vɔ̃ fe atia ya la, mègaɖu efe tsetse aɖeke o, elabena gbe si gbe nàɖu efe ɖe la, ku kee nàku.’ (1 Mose 2:16, 17) Mesesẽ na Adam kple Xawa be woase se sia gɔme o; eye fukpekpe mele se sia dzi wɔwɔ me hã o. Nya lae nye be, nuɖuɖu si le abɔa me la sɔ gbɔ wu esi woate ŋu aɖu gɔ̃ hã.
9, 10. (a) Aleke Satana tso Yehowa nui? (b) Nu kae Adam kple Xawa wɔ? (Kpɔ nɔnɔmetata si le nyati sia fe gɔmedzedze.)
9 Satana Abosam to da aɖe dzi ble Xawa be wòagbe toɖoɖo Fofoa, Yehowa. (Xlẽ 1 Mose 3:1-5; Nyaɖ. 12:9) Satana na wòdze abe nya si Mawu gblɔ be womegaɖu “abɔmetiawo katã” fe tsetse o la fia be Mawu nɔ nane tem wo. Ðeko wònɔ abe ɖe Satana nɔ gbɔgblɔm be: ‘Ðe wòfia be mimate ŋu awɔ nu sia nu si miedi oa?’ Eyome, eda alakpa gã aɖe be: “Miele kuku ge akpɔ o.” Azɔ edze agbagba ble Xawa be mehiã be woaɖo to Mawu fe gbe o, esi wògblɔ nɛ be: “Mawu nyae be gbe si gbe miaɖu efe ɖe la, miafe ŋkuwo aʋu.” Satana fe nyawo fia be, nu si tae Yehowa medi be woaɖu atikutsetsea o ye nye be, Mawu nyae be ne woɖui la, wofe ŋkuwo aʋu. Mlɔeba, Satana do ŋugbe fuflu na wo be: “Mianɔ abe Mawu ene, anya nyui kple vɔ̃.”
10 Azɔ ehiã be Adam kple Xawa natso nya me le nu si woawɔ ŋu. Ðe woaɖo to Yehowa, alo woawɔ nya si gblɔm daa le dzi? Wotiae be yewomaɖo to Mawu o. Wofe nyametsotso sia wɔe be wova nɔ Satana, aglãdzelaa, fe akpa dzi. Esi wogbe wo Fofo Yehowa la, esia wɔe be Yehowa fe ametakpɔkpɔ megaɖea vi na wo o.—1 Mose 3:6-13.
11. Nu ka tae Yehowa meŋea aɖaba fua aglãdzenuwɔna dzi o?
11 Esi Adam kple Xawa dze aglã ɖe Yehowa ŋu la, esia wɔe be womegade blibo azɔ o. Gawu la, wofe aglãdzedzea wɔe be wozu Yehowa fe futɔwo, elabena efe ‘ŋkuwo dza ale gbegbe be mate ŋu anɔ nu gbegblẽ wɔwɔ kpɔm o.’ Esia ta, mate ŋu aŋe aɖaba afu “vɔ̃ɖinyenye” dzi o. (Hab. 1:13) Ne eŋe aɖaba fu edzi la, esia agblẽ nu le efe nuwɔwɔ siwo katã le dzifo kple anyigba dzi la ŋu. Ne ɖe Mawu mewɔ naneke le nu vɔ̃ si Adam kple Xawa wɔ le Eden-bɔa me ŋu o la, anye ne mawudɔlawo kple amegbetɔwo siaa akpɔe be yewomate ŋu aka ɖe Mawu fe nya dzi bliboe o. Gake Yehowa wɔa nutefe le eya ŋutɔ fe dzidzenuwo dzi wɔwɔ me; medana le wo dzi gbeɖe o. (Ps. 119:142) Eya ta, tiatiawɔblɔɖe si le Adam kple Xawa si mefia be wokpɔ mɔ ada le Mawu fe se dzi o. Nu si do tso wofe aglãdzedze ɖe Yehowa ŋu mee nye be woku eye wotrɔ zu anyi si Mawu tsɔ mè woe.—1 Mose 3:19.
12. Nu kae dzɔ ɖe Adam fe viwo dzi?
12 Esi Adam kple Xawa ɖu ati ma fe tsetse la, esia wɔe be womegadze be woanye Mawu fe fomea me tɔwo o. Mawu nya wo do goe le Eden-bɔa me, eye mɔkpɔkpɔ aɖeke meganɔ wo si be woagatrɔ ayi abɔa me o. (1 Mose 3:23, 24) Yehowa wɔ nu le dzɔdzɔenyenye me esi wòna tiatia si woawo ŋutɔwo wɔ la me tsonuwo va wo dzi. (Xlẽ 5 Mose 32:4, 5.) Esi amegbetɔ megade blibo o ta la, magate ŋu aɖe Mawu fe nɔnɔmewo afia le mɔ deblibo nu o. Menye ɖeko Adam bú etsɔme nyui si Mawu ɖo ɖe tame la na eɖokui ko evɔ o, ke viawo hã nyi blibomademade, nu vɔ̃ kple ku fe dome. (Rom. 5:12) Ena agbe tegbee nɔnɔ fe mɔnukpɔkpɔa bɔ efe dzidzimeviwo. Gawu la, Adam kple Xawa magate ŋu adzi vi deblibowo o; eye wofe dzidzimeviwo dometɔ aɖeke hã mate ŋu adzi vi deblibo o. Esi Satana Abosam kplɔ Adam kple Xawa trae tso Mawu gbɔ vɔ la, egakpɔtɔ le amegbetɔwo blem va de asi na egbea.—Yoh. 8:44.
TAFE LA WƆE BE AMEGBETƆ ATE ŊU AZU MAWU XƆLƆ̃
13. Nu kae Yehowa di na amegbetɔwo?
13 Ke hã, lɔlɔ̃ si le Mawu si na amegbetɔwo la nu metsina o. Togbɔ be Adam kple Xawa dze aglã ɖe Yehowa ŋu hã la, Yehowa di be fomedodo nyui nanɔ ye kple amegbetɔwo dome. Medi be ame aɖeke naku o. (2 Pet. 3:9) Eya ta, le wofe aglãdzedzea megbe la, Mawu wɔ ɖoɖo aɖe enumake si ana wòanya wɔ na amegbetɔwo be woadzra woa kpli ye dome ɖo, evɔ mada le eya ŋutɔ fe dzidzenu dzɔdzɔeawo dzi o. Aleke Yehowa wɔ esiae?
14. (a) Le Yohanes 3:16 fe nyaa nu la, ɖoɖo kae Mawu wɔ be yeaɖe amegbetɔwo tso nu vɔ̃ kple ku si me? (b) Biabia ka mee míate ŋu adzro kple ɖetsɔlemetɔwo?
14 Xlẽ Yohanes 3:16. Ame siwo míakpe ava Ŋkuɖodzia la dometɔ geɖe anya mawunyakpukpui sia me nyawo nyuie. Gake biabia lae nye, Aleke Yesu fe vɔsa la wɔe be amegbetɔwo ate ŋu akpɔ agbe mavɔ? Amewo kpekpe dɔ tɔxɛ si wɔm míele le Ŋkuɖodzia fe ɣeyiɣia me, Ŋkuɖodziwɔnaa ŋutɔ kple ale si míatrɔ ayi ame siwo va wɔnaa tefe gbɔ emegbe la ate ŋu ana mɔnukpɔkpɔ mí be míakpe ɖe ame siwo le nyatefea dim vavã la ŋu be woase biabia vevi ma fe ŋuɖoɖo gɔme. Ne ame siawo va le ale si tafe la ɖe Yehowa fe lɔlɔ̃ kple nunya fia gɔme sem nyuie la, ate ŋu awɔ dɔ ɖe wo dzi. Tafe la ŋuti nya kawo dzie míate ŋu ahe susu ayi?
15. Aleke Yesu to vovo na Adam?
15 Yehowa wɔ ɖoɖo be amegbetɔ deblibo aɖe nava xe tafe la. Ehiã be amegbetɔ deblibo ma nawɔ nutefe na Yehowa eye wòalɔ̃ faa atsɔ efe agbe ana ɖe amegbetɔ siwo si mɔkpɔkpɔ aɖeke mele o la ta. (Rom. 5:17-19) Yehowa na Yesu, si nye efe nuwɔwɔ gbãtɔ la va zu amegbetɔ le anyigba dzi. (Yoh. 1:14) Ale Yesu va zu amegbetɔ deblibo abe ale si Adam nye ame deblibo tsã ene. Gake to vovo na Adam la, Yesu ya nɔ agbe ɖe Yehowa fe dzidzenuwo nu abe ale si Yehowa di tso amegbetɔ deblibowo si ene. Le dodokpɔ sesẽtɔwo kekeake gɔ̃ hã me la, Yesu mewɔ nu vɔ̃ o, eye meda le Mawu fe sewo dometɔ aɖeke dzi o.
16. Nu ka tae tafe la nye nunana xɔasi aɖe ŋutɔ?
16 Esi Yesu nye ame deblibo ta la, ate ŋu aɖe amegbetɔwo tso nu vɔ̃ kple ku si me ne eku ɖe wo ta. Eva nye ame si wokpɔ mɔ be Adam nanye hafi la pɛpɛpɛ: enye amegbetɔ deblibo, eye eɖo to Mawu hewɔ nutefe nɛ bliboe. (1 Tim. 2:6) Yesu va tsɔ efe agbe sa vɔe wònye tafe si ʋu agbe tegbee nɔnɔ fe mɔnukpɔkpɔ ɖi na “ame geɖewo”—ŋutsuwo, nyɔnuwo kple ɖeviwo siaa. (Mat. 20:28) Vavãe, tafe lae nye nu vevitɔ si ana tame si Mawu ɖo tso gɔmedzedzea me la nava eme. (2 Kor. 1:19, 20) Tafe la ʋu agbe tegbee nɔnɔ fe mɔnukpɔkpɔ ɖi na amegbetɔ wɔnutefewo katã.
YEHOWA NA MƆNUKPƆKPƆ MÍ BE MÍATRƆ AVA YE GBƆ
17. Yayra kae ate ŋu asu mía si le tafe la ta?
17 Nu xɔasi aɖe ŋutɔe Yehowa tsɔ sa vɔe hafi woxe tafea ɖe mía ta. (1 Pet. 1:19) Amegbetɔwo xɔ asi le eŋkume ale gbegbe be elɔ̃ faa tsɔ efe Tenuvi la na be wòaku ɖe mía ta. (1 Yoh. 4:9, 10) Le gɔmesese aɖe nu la, Yesu va zu mía fofo ɖe Adam tefe. (1 Kor. 15:45) Esia wɔe be Yesu te ŋu na nu si de ŋgɔ wu agbe mí; ena mɔnukpɔkpɔ su mía si be mlɔeba, míagava zu Mawu fe fomea me tɔwo. Ɛ̃, Yehowa agate ŋu axɔ amegbetɔwo ɖe efe fomea me le Yesu fe vɔsa la ta, evɔ mada le efe dzidzenu dzɔdzɔeawo dzi o. Dzidzɔ ka gbegbee nye esi wòanye be amegbetɔ wɔnutefewo katã nagade blibo ake? Ɣemaɣi la, ɖekawɔwɔ blibo anɔ Mawu fe fomea fe akpa si le dzifo kple efe akpa si le anyigba dzi la dome. Mí katã míanye Mawu fe viwo le gɔmesese deblibo nu.—Rom. 8:21.
18. Ɣekaɣie Yehowa anye “nuwo katã na ame sia ame”?
18 Satana fe aglãdzedzea mexe mɔ na Yehowa be wòagalɔ̃ amegbetɔwo o, nenema kee mate ŋu axe mɔ na amegbetɔ madeblibowo hã be woagawɔ nutefe na Yehowa o. To tafe fe ɖoɖoa dzi la, Yehowa akpe ɖe viawo katã ŋu be woazu ame dzɔdzɔewo le mɔ deblibo nu. Bu dzidzɔ si gbegbe wòanye be agbe mavɔ nasu ame sia ame ‘si kpɔa Vi la eye wòxɔa edzi sena’ la si ŋu kpɔ. (Yoh. 6:40) Yehowa fe lɔlɔ̃ gã la kple efe nunya si ɖeke me sɔ kpli o aʋãe wòana amegbetɔwo nade blibo abe ale si wòɖoe tso gɔmedzedzea me ene. Ekema, Yehowa, mía Fofo la, anye “nuwo katã na ame sia ame.”—1 Kor. 15:28.
19. (a) Ne míekpɔ ŋudzedze ɖe tafea ŋu la, nu kae wòle be wòaʋã mí míawɔ? (Kpɔ aɖaka si nye “ Mina Míayi Edzi Anɔ Ame Siwo Dze La Dim.”) (b) Nu bubu ka mee míadzro ku ɖe tafea ŋu le nyati si kplɔ esia ɖo me?
19 Ne míekpɔ ŋudzedze ɖe tafea ŋu la, esia aʋã mí míawɔ nu sia nu si míate ŋui be míana ame bubuwo hã nanya nu tso yayra siwo nunana xɔasi sia ate ŋu ahe vɛ na wo ŋu. Ehiã be amewo nanya be tafea ye nye ɖoɖo si dzi Yehowa to tsɔ agbe tegbee nɔnɔ fe mɔnukpɔkpɔa ɖo amegbetɔwo katã ŋkume lɔlɔ̃tɔe. Gake viɖe siwo tafea he vɛ la gayi ŋgɔ wu ema. Le nyati si kplɔ esia ɖo me la, míadzro ale si Yesu fe vɔsaa kpɔ nya si Satana fɔ ɖe te le Eden-bɔa me hã gbɔ la me.


text:
“Míeva Nya Mawu”—Ke Nu Kae Gasusɔ?
“Mieva nya Mawu.”—GAL. 4:9.
1. Nu ka tae yameʋukulawo léa ŋku ɖe nu vovovowo ŋu nyuie hafi hona?
TOGBƆ be wowɔ yameʋu deŋgɔwo egbea hã la, ɣesiaɣi si wòle be yameʋukula naho yameʋu aɖe la, ele be wòalé ŋku ɖe nu vovovo siwo wu 30 fe dɔwɔwɔ nyuie ŋu. Ne mezɔ ɖe efe mɔfiamegbalẽa dzi pɛpɛpɛ helé ŋku ɖe nu veviawo ŋu nyuie hafi ho o la, ate ŋu adze afɔku bɔbɔe. Ènya yameʋukula siwo wodea dzi fo na edziedzi be woawɔ esia ɣesiaɣia? Wo dometɔ siwo bi ŋutɔ lae! Woawoe nye ame siwo ate ŋu aka ɖe wo ɖokuiwo dzi fũu akpa ahado kpo ŋkuléle ɖe nu siwo hiã ŋu.
2. Nu kawo ŋue wòanyo be Kristotɔ nanɔ ŋku lém ɖo edziedzi?
2 Abe yameʋukula si dedienɔnɔ le vevie na ene la, wò hã àte ŋu ade dzesi nu vevi aɖewo siwo ŋu wòle be nànɔ ŋku lém ɖo be wò xɔse nagagbɔdzɔ le nɔnɔme sesẽwo me o. Èɖale Mawu subɔm fe geɖewoe nye esia loo alo èxɔ nyɔnyrɔ etefe medidi o, ele vevie be nànɔ ŋku lém ɖe wò xɔse kple ɖokuitsɔtsɔ na Yehowa Mawu fe nuvãnyenye ŋu. Ne míeléa ŋku ɖe nu vevi siawo ŋu edziedzi o la, fomedodo si le mía kple Mawu dome ate ŋu agblẽ. Biblia xlɔ̃ nu mí be: “Ame si susu be yele tsitre la nakpɔ nyuie be wòagadze anyi o.”—1 Kor. 10:12.
3. Nu kae wòhiã be Kristotɔ siwo nɔ Galatia nawɔ?
3 Ehiã be Kristotɔ siwo nɔ Galatia nanɔ ŋku lém ɖe wofe xɔse fe sesẽme ŋu ahade asixɔxɔ gbɔgbɔmeblɔɖe si su wo si ŋu. Yesu to efe tafevɔsaa dzi ʋu mɔnukpɔkpɔ ɖi na ame siwo xɔ eyama dzi se la be wova nya Mawu le mɔ tɔxɛ aɖe nu—wova zu Mawu fe viwo! (Gal. 4:9) Be Galatiatɔ mawo nayi edzi anɔ fomedodo tɔxɛ ma me kple Mawu la, ele be woagbe ame siwo kpɔtɔ lé Yuda subɔsubɔ me ɖe asi, siwo nɔ tɔ tem ɖe Mose fe Sea me léle ɖe asi dzi la, fe nufiafiawo. Hamea me tɔ siwo menye Yudatɔwo o siwo nye aʋamatsomatsotɔwo la menɔ Sea te kpɔ gɔ̃ hã o! Ehiã be Yudatɔwo kple ame siwo menye Yudatɔwo o siaa nawɔ ŋgɔyiyi le gbɔgbɔ me. Ele be woade dzesii be yewomate ŋu azu ame dzɔdzɔewo to Mose fe Sea dzi wɔwɔ me o.
MAWU NYANYA ƑE AFƆÐEÐE GBÃTƆAWO
4, 5. Aɖaŋu kae Paulo ɖo na Galatiatɔwo, eye aleke esia le vevie na míawo hã?
4 Susu vevi aɖe tae woŋlɔ aɖaŋu si apostolo Paulo ɖo na Galatiatɔwo la ɖe Biblia me ɖo: be Kristotɔ vavãwo nagatrɔ megbe de Biblia me nyatefe xɔasiawo eye woatrɔ ayi nu siwo wogblẽ ɖi la gbɔ o. Menye Galatia hameawo ɖeɖe koe Yehowa tsɔ efe gbɔgbɔ ʋã apostoloa wòde dzi fo na o, ke boŋ esubɔlawo katãe wòde dzi fo na be woayi edzi anɔ te sesĩe.
5 Anyo be mí katã míaɖo ŋku afɔ siwo míeɖe hafi vo tso gbɔgbɔmekluvinyenye me heva zu Yehowa Ðasefowo la dzi. Be nàte ŋu awɔ esia la, de ŋugble tso nyabiase eve siawo ŋu kpɔ: Èɖo ŋku afɔ siwo nèɖe hafi dze na nyɔnyrɔxɔxɔ la dzia? Èɖo ŋku ale si nèwɔ va nya Mawu, eye Mawu va nya wò, si wɔe be gbɔgbɔmeblɔɖe su asiwò la dzia?
6. Afɔɖeɖe vevi kawo mee míadzro?
6 Mí katã míewɔ afɔɖeɖe vevi asieke aɖewo. Afɔɖeɖe vevi siawo dze le aɖaka si nye “Afɔɖeɖe Siwo Kplɔa Ame Yia Nyɔnyrɔxɔxɔ Kple Tsitsi Gbɔe” la me. Ŋkuɖoɖo afɔɖeɖe asieke siawo dzi na mía ɖokuiwo edziedzi ado ŋusẽ mí be míagatrɔ ayi xexemenu siwo míegblẽ ɖi la gbɔ o. Abe ale si yameʋukula bibi si ɖɔa ŋu ɖo léa ŋku ɖe nu vevi aɖewo ŋu ɣesiaɣi hafi hona be wòate ŋu aku ʋua dedie ene la, ne wò hã èdzroa nu vevi siawo me la, akpe ɖe ŋuwò be nàyi edzi awɔ nutefe.
AME SIWO MAWU NYA LA YIA EDZI NƆA GBƆGBƆMEŊGƆYIYI WƆM
7. Nu ka fe kpɔɖeŋu nue wòle be míazɔ ɖo, eye nu ka tae?
7 Nu siwo ŋu wòle be yameʋukula nalé ŋku ɖo la ɖoa ŋku edzi nɛ be nu vevi aɖewo li wòle be wòawɔ ɣesiaɣi hafi aho. Míawo hã míate ŋu anɔ ŋku lém ɖe gbɔgbɔmeŋgɔyiyi siwo wɔm míele tso esime míexɔ nyɔnyrɔ la ŋu edziedzi. Paulo ŋlɔ na Timoteo be: “Yi edzi nàlé nya nyuitɔwo, siwo nèse le gbɔnye kple xɔse kpakple lɔlɔ̃ si le Kristo Yesu me la fe kpɔɖeŋu me ɖe asi.” (2 Tim. 1:13) Mawu fe Nya la mee ‘nya nyuitɔ’ siawo le. (1 Tim. 6:3) Ale si ko nutala aɖe fe nuɖeɖe ɖe agbalẽ dzi nana míekpɔa ale si lɔfo nua ŋutɔ ava nɔ fe kpɔɖeŋu ene la, nenema kee ‘nyatefea fe kpɔɖeŋu’ la hã nye nu si dzi míekpɔna nyaa nu si dim Yehowa le tso mía si hewɔna ɖe edzi. Eya ta mina míalé ŋku ɖe afɔ siwo míeɖe hafi xɔ nyɔnyrɔ la ŋu ne míakpɔe ɖa be míele zɔzɔm ɖe nyatefea fe kpɔɖeŋua nu tututu hã.
8, 9. (a) Nu ka tae wòle be míayi edzi anɔ tsitsim le sidzedze kple xɔse me? (b) Wɔ vevienyenye si le gbɔgbɔmetsitsi ŋu kple nu si tae wòle be míayi edzi anɔ tsitsim la fe kpɔɖeŋu.
8 Afɔɖeɖe gbãtɔe nye be míesrɔ̃ nu eye sidzedze su mía si. Eyome míedo ŋusẽ míafe xɔse. Ke hã ele be míayi edzi anɔ tsitsim le nu vevi eve siawo me. (2 Tes. 1:3) Tsitsi lɔ ŋgɔyiyiwɔwɔ ɖaa ɖe eme. “Tsitsi” fia be nane nanɔ dzidzim ɖe edzi ahanɔ ta kekem ɖe edzi. Esia fia be le nyɔnyrɔxɔxɔ megbe la, ehiã be míanɔ ŋgɔyiyi wɔm le míafe gbɔgbɔmemenyenye me, ale be míayi edzi anɔ tsitsim ke menye be míatsi tefe ɖeka o.
9 Míate ŋu atsɔ míafe tsitsi le gbɔgbɔ me asɔ kple ale si ati tsinae. Ne ati fe kewo de to nyuie la, atia ate ŋu atsi ava zu ati gã aɖe. Le kpɔɖeŋu me, Libanon fe sederti aɖewo tea ŋu kɔna abe dzifoxɔ tuɖedzi 12 ene, wofe kewo dea to ʋĩi, eye wofe kpeme fe titrime dea meta 12. (Haw. 5:15) Ne sedertiwo tsi kabakaba ɖo afi aɖe vɔ la, woganɔa tsitsim ya gake megadzena wokpɔna tututu o. Ke boŋ ne feawo va le yiyim la, wololona ɖe edzi, wofe ke dea didife ʋĩi eye atia va sesẽna ɖe edzi. Nenemae wòle le Kristotɔwo fe tsitsi hã gome. Míate ŋu atsi kabakaba le ɣeyiɣi si wonɔ Biblia srɔ̃m kpli mí me ahaxɔ nyɔnyrɔ. Hamea me tɔwo kpɔa dzidzɔ ne wokpɔ ŋgɔyiyi si wɔm míele. Míate ŋu adze azu mɔɖelawo alo mɔnukpɔkpɔ bubuwo asu mía si. Ne feawo va le yiyim la, míafe ŋgɔyiyi le gbɔgbɔ me meganɔa dzedzem tututu o. Ke hã ehiã be míayi edzi anɔ tsitsim le xɔse kple sidzedze me, azu ame siwo “tsi bliboe, ahaɖo tsitsime si sɔ kple Kristo la tɔ le efe blibonyenye la me.” (Ef. 4:13) Ne míewɔ ŋgɔyiyi hezu Kristotɔ tsitsiwo la, ekema míele abe ati aɖe si mie, tsi nyuie heva zu ati gã sesẽ aɖe ene.
10. Nu ka tae wòle vevie be Kristotɔ tsitsiwo gɔ̃ hã nayi edzi anɔ ŋgɔyiyi wɔm?
10 Gake mele be míafe tsitsia nase ɖe afi ma o. Ele be míafe sidzedze nanɔ dzidzim ɖe edzi eye míafe xɔse nanɔ to dem ɖe edzi. Esia awɔe be Mawu fe Nya la ana míanɔ ke lim geɖe wu. (Lod. 12:3) Nɔviŋutsu kple nɔvinyɔnu geɖewo le Kristo hamea me siwo le esia wɔm. Le kpɔɖeŋu me, nɔviŋutsu aɖe si nye hamemetsitsi fe 30 kple edzivɔ la gblɔ be yekpɔtɔ le ŋgɔyiyi wɔm le gbɔgbɔ me. Egblɔ be: “Meva kpɔ ŋudzedze ɖe Biblia ŋu geɖe wu. Mekpɔa ale si mawɔ ɖe Biblia fe mɔfiamewo kple sewo dzi le nɔnɔme vovovowo me la ɣesiaɣi. Nye ŋudzedzekpɔkpɔ ɖe gbeadzisubɔsubɔdɔa ŋu hã le dzidzim ɖe edzi ɖaa.”
NA MIA KPLE MAWU ƑE XƆLƆ̃WƆWƆA ME NASẼ ÐE EDZI
11. Nu kae míawɔ be míava nya Yehowa nyuie wu?
11 Míafe tsitsi bia be míanɔ tetem ɖe Yehowa si nye mía Xɔlɔ̃ kple mía Fofo la ŋu geɖe wu. Edi be míase le mía ɖokui me be yekpɔa ŋudzedze ɖe mía ŋu. Edi be míanya be yelɔ̃ mí eye be míele dedie le ye gbɔ, abe ale si ko ɖevi si dzila lɔ̃ame kpla asi kɔ na la sena le eɖokui me be wolɔ̃ ye eye yele dedie ene, alo abe ale si míawo hã míesena le mía ɖokui me ne míele xɔlɔ̃ vavã si dzi míeka ɖo gbɔ ene. Míenya be menye ŋkeke ɖeka kple efe zãdodo ye xɔlɔ̃wɔwɔ kplikplikpli sia va nɔa mía kple Yehowa dome o. Exɔa ɣeyiɣi hafi míeva dzea sii nyuie helɔ̃nɛ. Eya ta be nàva nya Yehowa nyuie wu la, ɖo ɣeyiɣi aɖe koŋ ɖi nàxlẽ efe Nya la gbe sia gbe. Eye xlẽ Gbetakpɔxɔ kple Nyɔ! fe tata ɖe sia ɖe kpakple míafe Biblia srɔ̃gbalẽ bubuawo hã.
12. Nu kae wòhiã be míawɔ be Yehowa nanya mí?
12 Mawu xɔlɔ̃wo tsina le gbɔgbɔ me to gbedodoɖa tso dzi me kple hadede nyuiwo dzi. (Mixlẽ Maleaxi 3:16.) Yehowa fe “towo le wofe kokofofo ŋu.” (1 Pet. 3:12) Abe dzila lɔ̃ame ene la, Yehowa fe towo le mía ŋu. Eya ta ele be míanɔ “gbedodoɖa dzi ɖaa.” (Rom. 12:12) Mawu koe ate ŋu akpe ɖe mía ŋu be míava zu Kristotɔ tsitsiwo. Nuɖoanyi sia fe nyafoɖeamenuwo nu sẽ ale gbegbe be míate ŋu anɔ te ɖe wo nu le mía ɖokui si o. Ne míenɔa gbedodoɖa dzi ɖaa o la, ekema kpekpeɖeŋu si Mawu le lɔlɔ̃m faa be yeana mí la ato mía ŋu. Ðe nèkpɔe be ale si wò gbedodoɖawo le la nyoa, alo ède dzesii be ahiã be yeatrɔ asi le wo ŋua?—Yer. 16:19.
13. Nu ka tae hadede kple mía nɔvi Kristotɔwo hiã vevie hafi míate ŋu atsi le gbɔgbɔ me?
13 Yehowa kpɔa ŋudzedze ɖe ame siwo katã “ɖoa dzi ɖe eŋu” la ŋu; eya ta ne míeva nya Mawu gɔ̃ hã la, míadi be míayi edzi anɔ ha dem kple hamea, ale be míanɔ ame bubu siwo hã va nya eyama la ŋu kplikplikpli. (Nah. 1:7) Esi nu siwo ɖea dzi le ame fo bɔ ɖe xexe sia me ta la, nunya anɔ eme be míanɔ ha dem kple mía nɔviwo. Yayra kawoe míakpɔ tso eme? Míakpɔ ame siwo ade dzi fo na mí hena “lɔlɔ̃ kple dɔ nyuiwo wɔwɔ” la le hamea me. (Heb. 10:24, 25) Míehiã nɔviwo fe habɔbɔa, tadeagula siwo si tameɖoɖo ɖeka le la fe fufofo, alo hame, hafi ate ŋu awɔ ɖe nya si Paulo ŋlɔ na Hebritɔwo la dzi. Lɔlɔ̃ si fe nya Paulo gblɔ la ɖeɖe fia bia be kadodo nanɔ mía kple mía nɔvi Kristotɔwo dome. Eya ta kpɔ egbɔ be yedea kpekpeawo edziedzi hekpɔa gome le wo me.
14. Aleke dzimetɔtrɔ kple tɔtrɔwɔwɔ yia edzi ɖaa?
14 Hafi míava zu Kristotɔwo la, míetrɔ dzi me eye míegbugbɔ, alo wɔ tɔtrɔwo heɖe asi le nuwɔna gbegblẽwo ŋu. Ke hã dzimetɔtrɔ yia edzi ɖaa. Esi míenye amegbetɔ madeblibowo ta la, nu vɔ̃ le mía me abe da aɖe si xatsa ɖi hele klalo be yeaɖu mí ene. (Rom. 3:9, 10; 6:12-14) Mina míanɔ ŋudzɔ eye míaganɔ aɖaba ŋem fu míafe vodadawo dzi o. Dzidzɔtɔe la, Yehowa gbɔa dzi ɖi na mí esi míele agbagba dzem vevie be míaɖu míafe gbɔdzɔgbɔdzɔwo dzi ahawɔ tɔtrɔwo. (Flp. 2:12; 2 Pet. 3:9) Nu si akpe ɖe mía ŋue nye be míawɔ míafe ɣeyiɣi kple nunɔamesiwo ŋu dɔ nyuie eye míagazã wo atsɔ ati ɖokuitɔdidi fe nudzodzrowo yome o. Nɔvinyɔnu aɖe gblɔ be: “Nyatefea mee wonyim le, ke hã esi metsi la, ale si mebua Yehowae la to vovo na ale si nɔvi akpa gãtɔ bunɛ. Ewɔna nam be ele be woavɔ̃e vevie, eye mese le ɖokuinye me be nyemate ŋu awɔ nu si ado dzidzɔ nɛ gbeɖe o.” Le ɣeyiɣi aɖe megbe la, nɔvinyɔnua “megava li ke le gbɔgbɔ me o,” si na be wòwɔ vodada geɖewo. Egblɔ yi edzi be: “Menye ɖe nyemelɔ̃ Yehowa o, ɖe nyemenya ame si wònye ŋutɔŋutɔ o. Ke hã, esi medo gbe ɖa vevie zi geɖe megbe la, meva wɔ tɔtrɔ. Meva de dzesii be Yehowa lé nye alɔnu abe ɖevi sue ene hele kpekpem ɖe ŋunye ɖɔɖɔɖɔ be maɖu kplamatsedonu ɖe sia ɖe dzi, eye wòle nu si mawɔ la fiamem.”
15. Nu kawo ŋue Yesu kple Fofoa léa ŋku ɖo?
15 “Miyi edzi mianɔ” nya nyui la ‘gblɔm na amewo.’ Nya siawoe mawudɔla aɖe gblɔ na Petro kple apostolo bubuawo esi wòɖe wo le gaxɔ me nukutɔe. (Dɔw. 5:19-21) Ɛ̃, gomekpɔkpɔ le gbeadzisubɔsubɔdɔa me kwasiɖa sia kwasiɖa nye nu vevi bubu si ŋu wòle be míalé ŋku ɖo. Yesu kple Fofoa léa ŋku ɖe míafe xɔse kple subɔsubɔdɔa siaa ŋu. (Nyaɖ. 2:19) Hamemetsitsi si fe nya míegblɔ do ŋgɔ la gblɔ be: “Gbeadzisubɔsubɔdɔa wɔa akpa vevi aɖe le míafe agbe me.”
16. Nu ka tae wòanyo be míanɔ ŋugble dem le míafe adzɔgbeɖeɖe na Yehowa ŋu?
16 Nɔ ŋugble dem le wò adzɔgbeɖeɖe ŋu. Nu xɔasitɔ kekeake si le mía sie nye mía kple Yehowa dome fomedodoa. Enya ame siwo nye etɔwo. (Mixlẽ Yesaya 44:5.) Nɔ ŋku lém ɖe mia kplii dome fomedodoa fe nyonyome ŋu eye nànɔ gbe dom ɖa tso eŋu. Azɔ hã, nɔ ŋku ɖom ŋkeke si dzi nèxɔ nyɔnyrɔ si nye ŋkeke vevi aɖe na wò la dzi. Esia akpe ɖe ŋuwò nànɔ ŋku ɖom edzi be wò nyɔnyrɔxɔxɔ ye ɖo kpe nyametsotso vevitɔ kekeake si nèwɔ kpɔ dzi.
DZIDODO ANA NÀYI EDZI ANƆ YEHOWA ŊU
17. Nu ka tae dzidodo hiã mí be míanɔ Yehowa ŋu kplikplikpli?
17 Esi Paulo nɔ agbalẽ ŋlɔm na Galatiatɔwo la, ete gbe ɖe dzidodo fe vevienyenye dzi. (Gal. 6:9) Esia le vevie na Kristotɔwo egbea hã. Àto xaxawo me godoo, gake Yehowa akpe ɖe ŋuwò. Yi edzi nànɔ gbe dom ɖa nànɔ gbɔgbɔ kɔkɔea biam. Àkpɔ dzidzeme ne Yehowa na wò nuxaxawo trɔ zu dzidzɔ, eye wò dzimaɖitsitsiwo zu dziɖeɖi. (Mat. 7:7-11) Wò ya bu nya sia ŋu kpɔ ko: Ne Yehowa léa be na dzifoxewo la, ɖe malé be na wò, ame si lɔ̃e hetsɔ ɖokuiwò nae, la oa? (Mat. 10:29-31) Kuxi ka kee nèɖado goe o, mègagbugbɔ ɖe megbe o, mègana ta gbeɖe o. Yayra gbogbo kawoe nye esi su mía si le esi Yehowa nya mí ta!
18. ‘Esi nèva nya Mawu’ la, ke nu kae gasusɔ na wò?
18 Ne nyitsɔ laa ye nèva nya Mawu hexɔ nyɔnyrɔ la, ke nu kae gasusɔ? Yi edzi nànɔ Yehowa nyam nyuie wu eye nànɔ tsitsim le gbɔgbɔ me. Eye ne fe geɖewoe nye esia nèxɔ nyɔnyrɔ la, ke nu kae gasusɔ? Wò hã yi edzi nàna wò sidzedze Yehowa nanɔ dzidzim ɖe edzi eye wòanɔ to dem ɖe edzi. Mele be míasusui gbeɖe be ale si mía kple Mawu dome le fifia la sɔ gbɔ na mí o. Ke boŋ mina mí katã míanɔ ŋku lém ɖe nu vevi siawo ŋu edziedzi be fomedodo si le mía kple mía Fofo lɔlɔ̃a, mía Xɔlɔ̃ kple mía Mawu, Yehowa, dome la nanɔ sesẽm ɖe edzi ɖaa.—Mixlẽ 2 Korintotɔwo 13:5, 6.


text:
A - Srɔ̃ɖeɖe vavãtɔ:
-
Asididi tso ɖevime
Nyɔnuvi tso keke efe ɖevi me ke wotsɔnɛ na ŋutsu aɖe be, wòaɖe. Asidiŋutsu la,
Xle kplɔɖo : Srɔ̃ɖeɖe
Kwasiɖa ŋkeke adretɔ ( Dzoɖa, Blaɖa, Kuɖa, Yɔɖa, Fiɖa, Memleɖa kple Kwasiɖa ) menye Eʋeawo fe tɔtrɔ ŋkekewo tutuutu o, ke boŋ esia tso
Yi edi >...Eʋeawo fe tɔtrɔŋkekewo
Le blema le eʋeawo gbɔ tsã vayi la, eʋeawo xlea ɣletiwo toa xexeme nudzɔdzɔwo dzi. Xexeme nudzɔdzɔwo abe tsidzaɣi looo, dzobiɣi looo, kuɖiɣi looo ... alo dɔléle aɖewo ɣi. Ateŋu nye ati alo gbe aɖe fe sefofoɣi ŋutɔ gɔ hã faa. Wodoa dzesi xexeme nudzɔdzɔ siawo vaɣi toa wofe ŋkeke ene (4 ) xexlewo me eye esia ɖea mɔ nawo woteŋu xlea Ƒè ɣletiwo hã wodzea nudzɔdzɔwo dzi pɛpɛpɛ.
Yi edi >...Eʋe ɣleti ŋkɔwo kple wofe dzɔtsofe


text:
A Modern Evegbe language dictionary for young children: 0 to 9 years old. Look up simple Evegbe language words and translate between Evegbe - English, today.
- kabegyi nom
- kabegyi
Evegbe Word of the Day: Register free
Latest: DiViDi Eʋe Eʋegbe a afɔɖeɖe agbadonu agbenɔnɔ agblemenukuwo aha ahasese ahavivi akɔbli akɔntanana alilikpo alẽnɔ ama amegã amenuveve anyigbavɔ asinudɔwɔfe asiwui atsu alo asi fomea dɔdɔ awunugbui ayi ayo aŋo aŋosisi afedzikpɔla aɖaŋu aɖaŋuwɔnu bazel belele blavelia blema blewu bubu bɔmba de de ame dzi de asi de megbe didi do vlo ŋu dodoɖedzi drɔ̃e du me nuhiahiãwo dziewola dziɖeleamefo dzoge dzomeŋɔli e etɔna efe be dzogbenyui nami fia helikɔpta i kabegyi kooko kukumba lododo makani menye moto nutoa nutomi s saladgbe si aŋo tsidzadza tsikpe tsɔ ... ke tɔgba vodu voŋuti yamezɔmɔ ŋɔti ɖe eme ɖeɖiteameŋu ɖɔ ɣletinyigba .


text:
Nyatakakawo ɖee fia be ame manyamanya aɖe datu hewu fe 41 nyɔnu aɖe si ŋkɔe nye Rejoice Atta Yaw le Alavanyo Deme si le Hohoe Nutome.
Emekɔ ha be, ame bubu aɖe si nye fe 80 nyɔnu aɖea, xɔ tubi alebe wokɔe yi ɖe Margaret Marquart Hospital (dɔyɔfea) me le Kpando hena gbedada le eŋu.
Le ameyinugbea fe akpa dzia, dzesidewo ɖee fia be afenɔa trɔ va afe me tso agble le Adzoɖa, dzinu atɔa fe ŋkeke wuienea gbe. Ke kasia wòabe yeauu uɔtru age ɖe emea, tukpe lɔe xoxo alebe, wobu efe agbe.
Assembli-menɔla na akɔdafea, ɖee gblɔ be asrafowo kple kpovitɔwo fe habɔbɔ si woɖo anyi be woakpɔ dedienɔnɔnyawo dzi le Nkonya-Alavanyo nutowo mea, dze nugɔmekukuwo gɔme hena kekuku na nudzɔdzɔa.
Nutsotsowo fia be, togbɔ be habɔbɔ si ku ɖe dedienɔnɔnyawo ŋu le tome ha, denugbledi aɖewo koko kpɔtɔ gale nugbegblẽwo wɔm le golɔguiawo me.
Le Kɔsiɖa si vayi me koa, Dudɔwɔfe si Kpɔa Dukɔme fe Dedienɔnɔnyawo dzi trɔ asi le se yi ku ɖe gafofo si ŋu se ɖe mɔ le be, Nkonya-Alavanyo dumeviwo kpɔ mɔ anɔ ablɔdzi ŋu, si nye curfew, wòzu tso ŋdi ga ade yi fie ga ade.
Ke vɔvɔe nye be ku ɖe etsɔ nudzɔdzɔ sia ŋua, ɖewomahi dziɖuɖua agatrɔ susu ade se ɖe amewo fe ablɔdzinɔnɔ ŋu si asese wu esi le tome fifia.
Dzrehehe aɖe le Nkonya kple Alavanyo duwo dome anye fe nanewoe nye esi ku ɖe anyigbanyawo ŋu si wɔnɛ be zi geɖea, akpawo kple evea, wɔa avu kple wonɔewo si wɔe be sedede ɖe ablɔdzinɔnɔ vaɖo gafofo aɖe koa, ɖo tome kple susu be wòatsi nenem nuwɔnawo ŋu gake ɖeko wòle abe sea fe dɔwɔfe mevale dzedzem o ene.
Eŋlɔla: Bubune Bernice/voltaonlinegh.com


text:
A Modern Evegbe language dictionary for young children: 0 to 9 years old. Look up simple Evegbe language words and translate between Evegbe - English, today.
- asinudɔwɔfe nom
- asinudɔwɔfe
Evegbe Word of the Day: Register free
Latest: Anyigba Atalegbe Atike Atikutsetsemetsi Aʋako California DiViDi Eʋe Eʋegbe a afɔɖeɖe agbadonu agbalẽŋemɔ̃ agbenɔnɔ agblemenukuwo agbletaxɔ agbotoe aha ahasese ahavivi akpata akɔbli akɔli akɔntanana alilikpo alẽnɔ ama amegã amenuveve anyidi anyigbavɔ anyime lɔfo asinudɔwɔfe asiwui ati fufu atsrima atsu alo asi fomea dɔdɔ awunugbui ayi ayiskrim ayo aŋo aŋosisi afedzikpɔla afelikawo aɖaŋu aɖaŋuwɔnu aʋako bambara bazel belele biãŋku blaetɔ̃lia blavelia blema blewu blugbe bubu bɔmba da de de ame dzi de asi de megbe deku didi do vlo ŋu dodoɖedzi drɔ̃e du me nuhiahiãwo dulegbefula dufufu dzaako dzadraɖo dze dzesidede dzidula dzidzenu dzidzime dzidzɔ dzidzɔgbe dziewola dzikpɔkpɔ dziku dzimetɔtrɔ dzimefu dzitodzito dziɖeleamefo dzoge dzomeŋɔli dzyografi dzɔdzɔe dzɔdzɔenyenye dzɔgbenyuitɔ dɔ alɔ̃ nyuie dɔalɔ̃ nyuie dɔalɔ̃ame dɔdasi dɔmenyo dɔnyui dɔtɔ dɔwuame dɔwɔla dɔwɔnu e etɔna efe be dzogbenyui nami fia helikɔpta i kabegyi kooko kukumba lododo makani menye moto nutoa nutomi s saladgbe si aŋo tsidzadza tsikpe tsɔ ... ke tɔgba vodu voŋuti yamezɔmɔ ŋɔti ɖe eme ɖeɖiteameŋu ɖɔ ɣletinyigba .
Greetings in Evegbe: agoo akpe nawo babanawo efɔa hedenyuie .


text:
Nyatakakawo ɖee fia be lɔri fɔku aɖe dzɔ ɖe nufiala aɖe yiwo hehe xɔm le nufiala hefe sukuwo me le Amuga nutoa mea dzi.
Dzɔgbevɔe sia dzɔ le esime wonɔ mɔ zɔm tso Amuga Nutome ɖo ta Pusiga, le Dzogbe-Ɣedzefe Nutome hena wofe takpekpe gã wɔwɔ le Gbewaa College of Education Nufialawo Hefe Sukua me.
Le nutsotsoa ŋua, uufɔkua dzɔ anɔ abe fie ga enyi lɔfo ene le Kuɖa, dzinu enea fe ŋkeke blaeve-vɔ -atɔa gbe le fe sia me.
Sukuvi nufiala siawo do ŋgɔ wɔ kpekpe aɖe le Amedzofe E. P. College of Education sukua me hafi kpɔtɔ nɔ mɔzɔzɔa dzi yim hena gomekpɔkpɔ le takpekpe bubu ma me.
Nyatakakawo de dzesie be, ame aɖewo xɔ abi vevie to afɔkua me alebe wokɔwo yi atikewɔfe yi te ɖe nuadzɔfea ŋua me hena asitɔtrɔ le wo ŋu.
Nutsotso bubu aɖe ɖe eme be, hafi takpekpe gã ma nadze Gbewaa suku kpoa dzia, Ŋgɔgbetɔ na Sukuvi Nufialawo le Gbewaa College of Education sukua me ha kpɔ afɔku do ŋgɔ alebe eya fe agbe tsi eme nublanuitɔe.
Voltaonlinegh.com


text:
David Kple Goliat—Ðe Wofe Ŋutinyaa Dzɔ Ŋutɔŋutɔa?
Ame aɖewo anɔ eŋu bum nenye be nyatefee David kple Goliat fe ŋutinyaa nye loo alo nyakpakpae wònye. Ðe susu ma va ta me na wò esime nèle nyati si do ŋgɔ la xlẽma? Ne nenemae la, míeɖe kuku, bu biabia etɔ̃ siwo gbɔna ŋu kpɔ.
1 | Nyatefee wònye be ame aɖe kɔkɔ meta 3 kloea?
Biblia gblɔ be Goliat kɔ “abɔklugui ade kple asi ɖeka.” (1 Samuel 17:4) Abɔklugui si wowɔnɛ la le sentimeta 44 kple afã, eye asi ɖeka la hã nye sentimeta 22 kple nu vi aɖe. Ne wobu akɔnta la, efe kɔkɔme ade meta 3 kloe. Ame aɖewo tea tɔ ɖe edzi be Goliat mate ŋu akɔkɔ nenema gbegbe o, gake bu nya sia ŋu kpɔ: Egbea la, ame si kɔkɔ wu le xexea me la fe kɔkɔmee nye meta 2 kple sentimeta 70. Esia fia be Goliat kɔkɔ wu ame ma sentimeta 15. Ðe esia mate ŋu adzɔ oa? Refaim fe dzidzimeviwo, siwo nye ame dzɔtsuwo la domee Goliat dzɔ tso. Egiptetɔwo fe nuŋlɔɖi aɖe si li tso fe alafa 13 lia Do Ŋgɔ Na Yesu (D.Y.) me la gblɔ be aʋawɔla dziŋɔ aɖewo nɔ Kanaan-nyigba dzi, siwo kɔkɔ wu meta 2 kple sentimeta 40. Esia fia be togbɔ be Goliat fe kɔkɔme mebɔ o hã la, esia menye nu si mate ŋu adzɔ o.
2 | Ðe David nye ame si nɔ anyi kpɔ ŋutɔŋutɔa?
Tsã la, agbalẽnyala aɖewo nɔ gbɔgblɔm be Fia David aɖeke menɔ anyi kpɔ o, eye wogblɔna be eŋutinyawo nye nyakpakpawo, gake fifia, asesẽ be woagblɔ nya ma. Nu si tae nye be, blemaduwo nɔfe kulawo ke ɖe nuŋɔŋlɔ si nye “David fe afe,” si woɖe ɖe kpe dzi tso blema ke la ŋu. Gakpe ɖe eŋu la, Yesu Kristo fo nu tso David ŋu be enye ame si nɔ anyi kpɔ. (Mateo 12:3; 22:43-45) Dzidzimenuŋlɔɖi vovovo eve, siwo me woyɔ dzidzimeawo le tsitotsito la, ɖo kpe edzi be Yesue nye Mesia la, eye nuŋlɔɖiawo ɖee fia be Fia David fe fomea mee wòdzɔ tso. (Mateo 1:6-16; Luka 3:23-31) Eme kɔ fãa be David nye ame si nɔ anyi kpɔ vavã.
3 | Tefe aɖe si li ŋutɔŋutɔe David kple Goliat fe ŋutinyaa dzɔ lea?
Biblia gblɔ be Ela Bali la mee wowɔ aʋaa le. Gake egagblɔ nya bubuwo tsɔ ɖɔ afi si tututu aʋaa dzɔ le esi wògblɔ be Filistitɔwo fu asaɖa anyi ɖe togbɛ aɖe ŋu le du eve siwo nye Soko kple Azeka dome. Israel viwo hã fu asaɖa anyi ɖe balia fe go kemɛ dzi le togbɛa ŋu. Tefe siwo li ŋutɔŋutɔwoe wonyea?
Nya si ame aɖe si ɖi tsa yi afi ma nyitsɔ laa la gblɔe nye esi: “Ame si kplɔ mí tsae le nutoa me la kplɔ mí yi Ela Bali la me, gake eya ŋutɔ nye ame aɖe si metsɔ ɖeke le mawusubɔsubɔnyawo me o. Míeto afɔmɔ aɖe dzi lia togbɛ aɖe yi etame. Esi míenɔ balia me kpɔm ɖaa la, ena míexlẽ 1 Samuel 17:1-3. Eyome, efia asi tefe aɖe le balia megbe ɖaa hegblɔ be: ‘Du si zu afedo le miame ɖaa lae woyɔna be Soko le blema.’ Azɔ, efia asi akpa bubu hegblɔ be, ‘Du si woyɔna be Azeka lae nye ema le ɖusime ɖaa. Filistitɔwo fu asaɖa anyi ɖe tefe aɖe le du eve mawo dome, le togbɛ siwo dze ŋgɔ mi la gbɔ lɔfo. Ema afia be míele tsitre ɖe afi si Israel viwo fu asaɖa anyi ɖo.’ Mekpɔe ɖaa le susu me be afi si metɔ ɖo lae Saul kple David nɔ tsitre ɖo. Eyome míeɖi tso togbɛa dzi ge ɖe balia me, eye míetso tɔʋu si fu keŋkeŋ kloe, si me kpewo le fũu. Ɣemaɣi tututu la, ɖeko nye susu yi David dzi be eyae nye ema bɔbɔ le kpe zɔzrɔ̃e atɔ̃ siwo dometɔ ɖeka wòtsɔ wu Goliat la fɔm.” Esi tsaɖila sia kple tsaɖila bubuawo kpɔe be Biblia fe ŋutinyaa sɔ pɛpɛpɛ kple nu siwo kpɔm yewole la, ewɔ dɔ ɖe wo dzi ale gbegbe.
Susu aɖeke meli si tae ame aɖe nake ɖi be ŋutinya sia menye nyatefe o. Eku ɖe ame siwo nɔ anyi kpɔ kple tefe siwo li ŋutɔŋutɔ ŋu. Esi gale vevie wue nye be, ŋutinya sia nye Mawu fe Nya si tso gbɔgbɔ me la fe akpa aɖe, eya ta nyatefe Mawu, Ame si “mate ŋu aka aʋatso o” la gbɔe wòtso.—Tito 1:2; 2 Timoteo 3:16.


text:
Nubabla Yeye La
Mateo - Nyaɖeɖefia
Nyaɖeɖefia 1
1 Esia enye Yesu Kristo fe ɖeɖefia si Mawu nae be woaɖe fia efe dɔlawo tso nu si ava dzɔ kpuie la ŋu
Nyamfowa 11:22
Da akpe ameade egbe.
Asoreba
2007
Jacob Zuma
Amekae nye Jacob Zuma? Jacob Zuma nye amegbetɔ. E nye ŋutsu. Efe dukɔ nye [South Africa]. Efe agb
Ama Ata Aidoo
Amekae nye Ama Ata Aidoo? Ama Ata Aidoo nye amegbetɔ. E nye nyɔnu. Efe dukɔ nye Gana. Efe agbe.
Nyamfowa 11:23
Da akpe ame yeye egbe.
Kofi Kinaata - Confession
Nukae nye Kofi Kinaata - Confessiona? Kofi Kinaata - Confession nye ɛha. Kofi Kinaata - Confession v


text:
A Modern Evegbe language dictionary for young children: 0 to 3 years old. Look up simple Evegbe language words and translate between Evegbe - English, today.
Evegbe Word of the Day: DiViDi
Add 46 more words to your Evegbe vocabulary: DiViDi Eʋe Eʋegbe a ahasese ahavivi alilikpo ama amenuveve asinudɔwɔfe asiwui ayi ayo bazel belele bɔmba dziewola dziɖeleamefo dzoge e etɔna efe be dzogbenyui nami fia helikɔpta i kabegyi kooko kukumba lododo makani menye moto nutomi s saladgbe tsikpe tsɔ ... ke tɔgba vodu voŋuti yamezɔmɔ ŋɔti ɖe eme ɖeɖiteameŋu ɖɔ ɣletinyigba .
Register free to grow your Evegbe vocabulary.


text:
Presbyteria Nyanyui Hame le Ghana
Presbyteria Nyanyui Hame le Ghana enye Kristo subɔsubɔ hame ɖeka le Ghana. Amegeɖe ga yɔnae be "E.P. Church" elabena efe ŋkɔ le Eŋlisigbe me enye Evangelical Presbyterian Church.
Emenyawo
Hamea ɖoɖo[trɔ asi le eŋu | trɔ asi le etsofe ŋu]
Hamea fe ɖoɖo dze egɔme kple Germania kristotɔwo si woyɔna be Norddeutsche Mission tso Bremen le Germany kple Basel Mission dɔwɔlawo. Ha eve siawo tso wode va Afrika va nɔ Mawunya dɔ wɔm le Eʋeawo dome tso fe 1847 me. Le Xexemeʋa gbãtɔ ŋɔli la, hame eve nɔ Eŋlisiawo te le Gold Coast eye hame adre nɔ Franseawo fe akpadzi le Togoland. Ha gbãtɔ woɖo nɔ Mission Tɔve.[1] Le aʋa sia fe nuwuwu la, woma dukɔ evee. Ɣetoɖlofe nɔ Eŋlisiawo te eye ɣedzefe lɔfo nɔ Franseawo te. Wowɔ hameawo fe sinɔɖ gbãtɔ le Damɛ 1922 me. Togbɔ be woma Togo nyigba le ɣemaɣi gɔ̃ɔ̃ɔ hã la, wowɔ sinɔɖ la le Eʋe hamea katã nu.
Le fe 1923 me la, mawudɔwɔlawo tso Skotland va nɔ dɔwɔm le Eŋlisi Togo kpa dzi. Afisia ye zu Vɔlta nutome le Ghana fifia. Fransedodo hame nɔ Paris hamea te. Mama sia va li ke, eye hameawo va zu hame eve blibowo. Hame eveawo ga wɔna sewo ɖeka ŋudɔ. Wo ame eveawo kpea fe ene sia ene le sinɔɖ ɖeka ko vaseɖe fifia.[2]
Hamea fe dɔwɔfe gãtɔ[trɔ asi le eŋu | trɔ asi le etsofe ŋu]
Hamea fe dɔwɔfe gãtɔ le Ho, si nye Vɔlta nutome dugã la. Ame abe 600,000 ye le hamea me fifia eye ha 750 lɔfo woɖo vadeɖe fifia. Nunɔla tsitsitɔ enye mɔɖeretɔ.[3]
Sukuwo[trɔ asi le eŋu | trɔ asi le etsofe ŋu]
Hamea ɖo sukuwo le Vɔlta nutoame zã. Suku ɖeka si xɔ ŋkɔ ntɔ enye Mawuli Secondary suku le Ho. Amesiwo ɖo suku sia enye Afetɔ kple Afenɔ Trost, amesiwo nye mawudɔwɔlawo tso United Church of Christ.[4]
Dɔyɔfewo[trɔ asi le eŋu | trɔ asi le etsofe ŋu]
Dɔyɔfewo hã le hamea si. Ɖeka enye Adidome Hospital.[4]
Kristo hamewo si do fome kple E.P. Hamea[trɔ asi le eŋu | trɔ asi le etsofe ŋu]
- Eglise évangélique presbytérienne du Togo
- en:Lippische Landekirche
- Church of Scotland
- Bremische Evangelische Landeskirche| (le Dzama Wikipiɖia la me)
- United Reformed Church - Osɔfo ɖeka tsoa E. P. Hamea alo Presbyterian Church of Ghana vayi wɔa dɔ kpli wo fe ene sia ene.[5]
Hadedewo[trɔ asi le eŋu | trɔ asi le etsofe ŋu]
E. P. Hamea de ha kple Kristo habɔbɔwo le xexeame godoo. Wodemtɔao ɖewo wonye:
Nyawo fe tsofe[trɔ asi le eŋu | trɔ asi le etsofe ŋu]
- ↑ Eglise évangélique presbytérienne du Togo Address data base of Reformed churches and institutions. Reformed Online
- ↑ Presbyteria Nyanyui Hame le Ghana Address data base of Reformed churches and institutions. Reformed Online
- ↑ Our hosts World Alliance of Reformed Churches.
- ↑ 4.0 4.1 General Ministries Global Ministries (7 October 2005).
- ↑ United Reformed Church gbefãɖeɖewo
Nuxexlẽwo le tefe bubuwo[trɔ asi le eŋu | trɔ asi le etsofe ŋu]
- Presbyteria Nyanyui Hame le Ghana (Eŋlisigbe me)
- Eglise évangélique presbytérienne du Togo (Eŋlisigbe me)
- Presbyteria Nyanyui Hame le Ghana fe nyaɖewo (Eŋlisigbe me)
- Global Ministries of the Christian Church (Disciples of Christ) and the United Church of Christ (Eŋlisigbe me)
- News from the Ecumenical Committee (United Reformed Church) (Eŋlisigbe me)


text:
Gana
Gana nye Afrika dukɔwo dometɔ ɖeka. Ele Afrika fe ɣetoɖofe lɔfo. Gana do lifo kple Togo kple, Nyiɖu Ƒuta kpakple Burkina Faso. Afu si woyɔna be Gulf of Guinea la le efe anyiehe lɔfo. Efe dukɔmenɔlawo fe xexlẽme ɖo 28,308,301 lɔfo (2016). Woɖo Gana tso Gold Coast kpakple British Togoland si nɔ Fransetɔwo fe dziɖuɖu te la fe kpekpe me. Gana dukɔa xɔ dokuisinɔnɔ tso Eŋlisiawo gbɔ le Tedoxe 6 dzi, le fe 1957 me. Gana fe fiadzue nye Accra.
Dukplɔlawo[trɔ asi le eŋu | trɔ asi le etsofe ŋu]
Gana fe dukplɔla enye Nana Addo-Dankwa Akuffo Addo. Ele dziɖum tso Dzome 7, 2017. Efe kpeɖeŋutɔ enye Dr Mahamoudu Bawomia.
Nutuwo[trɔ asi le eŋu | trɔ asi le etsofe ŋu]
Nuto ewoe (10) le Gana.


text: 28 Le sabat la megbe, esi xexea me nɔ kɔkɔm le kwasiɖaa fe ŋkeke gbãtɔ dzi la, Maria Magdalatɔ kple Maria kemɛ la va yɔdo la kpɔ ge ɖa.2 Eye kpɔ ɖa! Anyigba ʋuʋu sesĩe; elabena Yehowa fe dɔla ɖi tso dzifo, eye wòte va hemli kpe la ɖa, eye wòbɔbɔ nɔ anyi ɖe edzi.3 Efe dzedzeme nɔ abe dzikedzo ene, eye efe awu fu tititi abe sno ene.4 Ɛ̃, dzɔlawo dzo nyanyanya le dzidzi si fo wo le eyama ŋu la ta, eye wozu abe ame kukuwo ene.5 Gake mawudɔla la gblɔ na nyɔnuawo be: “Migavɔ̃ o, elabena menya be Yesu si wohe ɖe ati ŋu la dimee miele.6 Mele afi sia o, elabena wofɔe ɖe tsitre, abe ale si wògblɔe ene. Miva kpɔ afi si wotsɔe mlɔ la ɖa.7 Eye miɖe abla yi ɖagblɔ na efe nusrɔ̃lawo be wofɔe ɖe tsitre tso ame kukuwo dome, eye kpɔ ɖa! Edze mia ŋgɔ yina Galilea; afi mae miakpɔe le. Kpɔ ɖa! Megblɔe na mi.”8 Eye esi wotsɔ vɔvɔ̃ kple dzidzɔ gã aɖe wɔ kaba dzo le ŋkuɖodziyɔdoa gbɔ la, wofu du yi ɖaka eta na efe nusrɔ̃lawo.9 Eye kpɔ ɖa! Yesu va kpe wo hegblɔ be: “Medo gbe na mi!” Wote ɖe eŋu, eye wolé efe afɔwo hebɔbɔ nɛ.10 Eye Yesu gblɔ na wo be: “Migavɔ̃ o! Miyi ɖaka eta na nɔvinyewo, be woayi Galilea; eye afi mae woakpɔm le.”11 Esi wonɔ mɔa dzi yina la, kpɔ ɖa! Dzɔlaawo dometɔ aɖewo yi dua me, eye woka nu siwo katã dzɔ la ta na nunɔlawo fe tatɔwo.12 Eye esi ame siawo kpakple amegãwo kpe ta hede adaŋu vɔ la, wona klosalo gbogbo aɖe asrafoawo13 gblɔ be: “Migblɔ be, ‘Efe nusrɔ̃lawo va fii le zã me esime míenɔ alɔ̃ dɔm.’14 Eye ne nya sia ɖo nutomefia fe to me la, míable enu, eye miaɖo nya me o.”15 Eya ta woxɔ klosaloawo, eye wowɔ abe ale si wogblɔ na wo ene; eye nya sia kaka ɖe Yudatɔwo dome va se ɖe egbegbe.16 Ke hã, nusrɔ̃la wuiɖekɛawo yi Galilea, le to si dzi Yesu wɔ ɖoɖo be yewoado go le la dzi, 17 eye esi wokpɔe la, wobɔbɔ nɛ, gake wo dometɔ aɖewo ke ɖi.18 Eye Yesu te ɖe wo ŋu hefo nu na wo gblɔ be: “Wotsɔ ŋusẽ katã nam le dzifo kple anyigba dzi.19 Eya ta miheyi ɖawɔ dukɔwo katã me tɔwo woanye nusrɔ̃lawo, mianyrɔ wo ɖe Fofo la kple Vi la kpakple gbɔgbɔ kɔkɔe la fe ŋkɔ me,20 miafia nu wo be, woawɔ nu siwo katã fe se mede na mi la. Eye kpɔ ɖa! Meli kpli mi ŋkekeawo katã va se ɖe nuɖoanyia fe nuwuɣi.”


text:
Ameŋunyatakakawo Zazã—Hungary
Ne ame aɖe va zu gbefãɖela la, ke elɔ̃ ɖe edzi be Yehowa Ðasefowo fe xexea me katã fe habɔbɔa, si dome Yehowa Ðasefowo fe hame si me wòle, wofe alɔdzedɔwɔfea, kple dɔwɔha bubu siwo Yehowa Ðasefowo zãna hã le la, kpɔ mɔ azã ye ŋu nyatakakawo le se nu le wofe subɔsubɔdɔwɔnawo me. Gbefãɖelawo lɔ̃na faa tsɔa wo ŋu nyatakakawo naa hame si me wole abe ale si wogblɔe le Ðoɖo Hena Yehowa Ƒe Lɔlɔ̃nu Wɔwɔ gbalẽa me ene kple susu be yewoate ŋu akpɔ gome le subɔsubɔdɔwɔna aɖewo me ahaxɔ gbɔgbɔmekpekpeɖeŋu tso hamea gbɔ.—1 Petro 5:2.
Gbefãɖelawo ganaa wo ŋu nyatakaka bubuwo Yehowa Ðasefowo ne wodi be yewoakpɔ gome le subɔsubɔdɔwɔna bubu aɖewo me. Ameŋunyatakaka siawo fe ɖewoe nye amea ŋkɔ, efe dzigbe, nenye ŋutsue wònye alo nyɔnue, ŋkeke si dzi wòxɔ nyɔnyrɔ, efe adrɛs kple kafodzesi, alo nyatakaka bubu siwo do fome kple efe gbɔgbɔmenyenye, gbefãɖeɖedɔa, alo akpa bubu siwo wòwɔna le Yehowa Ðasefowo fe hamea me. Nyatakaka siwo ɖea gbefãɖelaa fe subɔsubɔdzixɔsewo fiana kple eŋunyatakaka ɣaɣla aɖewo hã ate ŋu anɔ eme. Ameŋunyatakakawo zazã ate ŋu afia wo xɔxɔ, wo ŋɔŋlɔ ɖi, wo ɖoɖo ɖe ɖoɖo nu, wo dzadzraɖo ɖi kple wo ŋu dɔ wɔwɔ le mɔ siawo tɔgbi nu.
Ameŋunyatakakawo Ta Kpɔkpɔ Ƒe Se si le dukɔ sia mee nye:
Act CXII of 2011 on Informational Self-Determination and Freedom of Information and General Data Protection Regulation (EU) 2016/679.
Le Ameŋunyatakakawo Ta Kpɔkpɔ Ƒe Se sia nu la, gbefãɖelawo lɔ̃ ɖe edzi be Yehowa Ðasefowo nazã yewo ŋu nyatakakawo na subɔsubɔdɔwɔnawo, siwo dometɔ aɖewoe nye:
ne yewole gome kpɔm le Yehowa Ðasefowo fe hame si me yewole fe kpekpewo kple lɔlɔ̃nu faa dɔ bubuwo me;
ne yewolɔ̃ be yewoakpɔ gome le kpekpe alo takpekpe aɖe si woalé ɖi be Yehowa Ðasefo siwo le xexea me godoo nate ŋu akpɔe alo ase emenyawo emegbe be wòatu wo ɖo le gbɔgbɔ me la me;
ne yewolɔ̃ be yewoawɔ dɔdeasi aɖe le hamea me, si abia be woaklã yewofe ŋkɔ kple dɔdeasia ŋu nyawo ɖe nyatakakawo klãɖofe si le Yehowa Ðasefowo fe Fiaɖufe Akpata me;
Hamea Me Gbefãɖela Ŋuti Nuŋlɔɖigbalẽvi ʋuʋu na yewo;
Yehowa Ðasefowo fe hamemetsitsiwo fe sasrãkpɔ kple beléle na yewo (Dɔwɔwɔwo 20:28; Yakobo 5:14, 15);
yewofe adrɛs kple kafodzesiwo xɔxɔ be woazãe atsɔ ake ɖe yewo ŋu ne afɔku aɖe dzɔ kpata.
Seɖofe meli na ɣeyiɣi si ameŋunyatakaka siawo anɔ mía gbɔ ase ɖo o, míedzraa wo ɖo ɣeyiɣi didi si míehiã wo na nu siwo ŋu míefo nu tsoe le etame alo bubu siwo sɔ. Ne gbefãɖela aɖe gbe be yemade asi Melɔ̃ Be Matsɔ Ŋunye Nyatakakawo Na Woazã gbalẽvia te o la, Yehowa Ðasefowo ate ŋu abui be medze awɔ dɔ aɖewo le hamea me alo akpɔ gome le subɔsubɔdɔwɔna aɖewo me o.
Ne ehiã eye wòsɔ la, míate ŋu aɖo ameŋunyatakakawo ɖe dɔwɔha siwo Yehowa Ðasefowo zãna. Gbefãɖelawo se egɔme be dɔwɔha siawo siwo Yehowa Ðasefowo zãna ate ŋu anɔ dukɔ bubu siwo fe ameŋunyatakakawo ta kpɔkpɔ fe sewo to vovo sãa na dukɔ si me nyatakaka mawo tso la tɔ. Ke hã, gbefãɖelawo se egɔme be afi sia afi si míaɖo nyatakaka siawo ɖa, eɖanye dɔwɔha siwo le Yehowa Ðasefowo fe xexea me katã fe dɔwɔfe gã si le Amerika o, woazã wo le ɖekawɔwɔ me kple Ameŋunyatakakawo Ta Kpɔkpɔ Ƒe Ðoɖo Siwo Le Yehowa Ðasefowo Si.
Gome le gbefãɖelawo si be woakpɔ wo ŋu nyatakaka siwo le Yehowa Ðasefowo gbɔ, abia be woaɖe wo ɖa alo azã wo le mɔ aɖe ko nu, alo aɖɔ vodada siwo wode dzesi le nyatakaka mawo ŋu la ɖo. Gbefãɖelawo ate ŋu abia le ɣeyiɣi ɖe sia ɖe me be yewomegalɔ̃ ɖe edzi be woazã yewo ŋu nyatakakawo le mɔ aɖewo nu o. Ne gbefãɖela aɖe megalɔ̃ be Yehowa Ðasefowo nazã ye ŋu nyatakakawo o hã la, gome ate ŋu anɔ mía si be míayi edzi azã wo, le esi míekpɔ mɔ le se nu be míadzra ame siwo katã nɔ Yehowa Ðasefowo fe haa me kpɔ le xexea me godoo ŋu nyatakakawo ɖo ahawɔ wo ŋu dɔ alo ɖe susu bubu siwo sɔ le dukɔa fe se si ku ɖe Ameŋunyatakakawo Ta Kpɔkpɔ ŋu nu la ta. Gbefãɖelawo nyae be gome le yewo si be ne yewode dzesii be mímezã yewo ŋu nyatakakawo nyuie o la, yewoate ŋu ana setɔ siwo kpɔa ameŋunyatakakatakpɔkpɔ nyawo gbɔ le dukɔ si me yewole me la nanya faa.
Yehowa Ðasefowo ɖe afɔ vevi geɖe siwo wɔ ɖeka kple Ameŋunyatakakawo Ta Kpɔkpɔ Ƒe Sea kple susu be yewoakpɔ egbɔ be amewo ŋu nyatakaka siwo yewoxɔna la nanɔ dedie. Gbefãɖelawo se egɔme be ame ʋɛ aɖewo siwo woɖe mɔ na be woawɔ dɔ tso yewo ŋu nyatakaka siwo míexɔna ŋu na susu siwo míegblɔ va yi la koe kpɔa wo.
Ne biabia aɖewo le asiwò la, àte ŋu aɖo wo ɖe ameŋunyatakakawo ta kpɔkpɔ ŋu nyawo gbɔ kpɔla to e-mail sia dzi:
DataProtectionOfficer.HU@jw.org.
Gbefãɖelawo se egɔme be yewoate ŋu akpɔ ame si kpɔa ameŋunyatakakawo fe nyawo gbɔ le dukɔ si me yewole, alo etefenɔla kple ame si kpɔa ameŋunyatakakatakpɔkpɔ nyawo gbɔ, la fe adrɛs le jw.org fe axa si nye Ame Siwo Kpɔa Ameŋunyatakakawo Ta Kpɔkpɔ Gbɔ Ƒe Adrɛswo.
Ate ŋu adzɔ be ale si míewɔa ameŋunyatakakawo ŋu dɔe la natrɔ tso ɣeyiɣi yi ɣeyiɣi le tɔtrɔ siwo ate ŋu ava le míafe subɔsubɔdɔwɔnawo, se, alo mɔ̃ɖaŋununya me ta. Ne eva hiã be míawɔ tɔtrɔ aɖewo le Ameŋunyatakakawo Zazã sia ŋu la, míana tɔtrɔ mawo nadze le afi sia ale be gbefãɖelawo nanya nu tso wo ŋu nyatakaka siwo míexɔna kple ale si míezãa woe ŋu ɣesiaɣi. Taflatsɛ nɔ ŋku lém ɖe afi sia edziedzi be nàde dzesii ne tɔtrɔ aɖe va.


text:
Zã Mawu Ƒe Nya La
—Ele Agbe!
“Mawu fe nya la le agbe, eye ŋusẽ le eŋu.”
1, 2. Dɔ kae Yehowa de Mose si, eye nu kae Yehowa ka ɖe edzi nɛ be yeawɔ?
TSƆE be wobia tso asiwò be nànɔ Yehowa fe amewo tefe afo nu na dukplɔla sesẽtɔ si le anyigba dzi. Aleke nàse le ɖokuiwò me? Ðikeke mele eme o be àtsi dzimaɖi, àvɔ̃ eye àse le ɖokuiwò me be yemedze o. Aleke nàdzra ɖo ɖe nya si nàgblɔ ŋui? Nu kae akpe ɖe ŋuwò be kakaɖedzi nanɔ wò nyawo ŋu wòadze fãa be Mawu ŋusẽkatãtɔ lae dɔ wò?
2 Nɔnɔme ma tututu mee Mose nɔ. “Mose fa wu ame siwo katã le anyigba dzi.” (4 Mose 12:3) Gake Yehowa dɔe be wòayi Farao, si nye dadala amemabula la gbɔ abia tso esi be wòaɖe asi le Mawu fe ame miliɔn geɖe siwo nye kluviwo le Egipte la ŋu. (2 Mose 5:1, 2) Eya ta mewɔ nuku o be Mose bia Yehowa be: “Ame ka menye, be mayi Farao gbɔ, eye makplɔ Israel-viwo adzoe atso Egipte?” Mose anya se le eɖokui me be yemedze o, eye yemate ŋu awɔ dɔ gã ma o. Gake Mawu ka ɖe edzi nɛ be yemagblẽe ɖi o. Yehowa gblɔ nɛ be: “Manɔ anyi kpli wò!”
3, 4. (a) Nu ka tae Mose nɔ vɔvɔ̃m? (b) Nɔnɔme ka mee wòate ŋu adzɔ be nàse le ɖokuiwò me abe Mose ene le?
3 Nu ka tae Mose nɔ vɔvɔ̃m? Edze fãa be enɔ vɔvɔ̃m be Farao maxɔ Yehowa Mawu fe ame dɔdɔ loo alo alɔ̃ aɖo toe o. Mose nɔ vɔvɔ̃m hã be ye nɔvi Israel viwo maxɔe ase be Yehowa ye tia ye be yeava kplɔ wo adzoe le Egipte o. Eya ta Mose bia Yehowa be: “Ne womexɔ nye nya dzi se o, eye womeɖo to nye gbe o, ke boŋ wogblɔ bena: Yehowa meɖe eɖokui fia wò o ɖe?”
4 Nusɔsrɔ̃ vevi aɖe le ale si Yehowa ɖo nya ŋu na Mose kple nu siwo dzɔ kplɔe ɖo me na mía dometɔ ɖe sia ɖe. Nyatefee, ɖewohĩ madzɔ be nàdo ɖe dziɖuɖumegã aɖeke ŋkume ya o. Gake ɖe wòsesẽna na wò be nàfo nu tso Mawu kple efe Fiaɖufea ŋu na ame siwo nèdoa goe gbe sia gbea? Ne nenemae la, ekema kpɔ nu si nàte ŋu asrɔ̃ tso Mose fe kpɔɖeŋua me ɖa.
“NU KAE MA LE ASIWÒ?”
5. Nu kae Yehowa tsɔ de asi na Mose, eye aleke esia ɖe vɔvɔ̃ ɖa le eme? (Kpɔ nɔnɔmetata si le nyati sia fe gɔmedzedze.)
5 Esi Mose nɔ vɔvɔ̃m be womaka ɖe ye dzi o ta la, Mawu kpe ɖe eŋu wòdzra ɖo ɖe nu si ava dzɔ ŋu. Nuŋlɔɖi si le Mose Ƒe Agbalẽ Evelia me gblɔ be: “Yehowa gblɔ [na Mose] bena: Nu kae ma le asiwò? Eɖo ŋu bena: Atizɔtie. Tete wògblɔ bena: Tsɔe fu gbe ɖe anyigba! Esi wòtsɔe fu gbe ɖe anyigba la, etrɔ zu da; eye Mose si le enu. Yehowa gblɔ na Mose bena: Do wò asi ɖa nàlé efe asike! Eye wòdo efe asi ɖa lée; tete wògatrɔ zu atizɔti ɖe esi.” Mawu gblɔ nɛ be, esia ana “woaxɔe ase bena, Yehowa . . . ɖe eɖokui fia wò.” (2 Mose 4:2-5) Mawu na Mose fe atizɔti la trɔ zu da. Mose atsɔ nukunu sia aɖo kpe edzi be Yehowae dɔ ye, eye be Ele megbe na ye vavã! Eya ta Yehowa gblɔ nɛ be: “Tsɔ atizɔti sia ɖe asi, eya nàtsɔ awɔ dzesiawoe!” (2 Mose 4:17) Fifia esi nu si ɖo kpe edzi na Mose be Mawu na ŋusẽ ye la le efe asi me la, esia na kakaɖedzii be ate ŋu anɔ Mawu vavã la tefe afo nu na efe dukɔmeviwo kple Farao siaa.
6. (a) Nu kae wòle be míalé ɖe asi ne míele gbefã ɖem, eye nu ka tae? (b) Ðe ale si “Mawu fe nya la le agbe,” kple ale si “ŋusẽ le eŋu” la me.
6 Egbea ne míawo hã míele gbefã ɖem Biblia me gbedeasia la, nu kae míeléna ɖe asi? Zi geɖe la, Biblia lae míeléna ɖe asi, eye míenɔa klalo na ezazã. Togbɔ be ame aɖewo abu Biblia be enye agbalẽ dzro aɖe ko hã la, Yehowa fe Nya si gbɔgbɔ ʋã amewo woŋlɔ la dzie wòtona foa nu na mí. (2 Pet. 1:21) Nu siwo ŋugbe Mawu do be yeawɔ le yefe Fiaɖufea fe dziɖuɖu te ye le eme. Ema tae apostolo Paulo ŋlɔ bena: “Mawu fe nya la le agbe, eye ŋusẽ le eŋu.” (Mixlẽ Hebritɔwo 4:12.) Nu ka tae wogblɔ be Mawu fe nya la le agbe? Elabena Yehowa le dɔ wɔm ɣeawokatãɣi tso efe ŋugbedodowo me vava ŋu, eye woava eme bliboe. (Yes. 46:10; 55:11) Ne míede dzesi nyatefenya sia ku ɖe Yehowa fe Nya la ŋu la, esia ana nu siwo míexlẽna le Biblia me nakpɔ ŋusẽ gã ɖe míafe agbe dzi elabena ŋusẽ le eŋu.
7. Aleke ‘míawɔ nyatefenya la ŋu dɔ pɛpɛpɛ’?
7 Ɛ̃, Yehowa tsɔ efe Nya si le agbe, si míatsɔ aɖo kpe edzi be kakaɖedzi le míafe gbedeasia ŋu, eye be Eya gbɔe wòtso, la de mía si. Mewɔ nuku o be esi Paulo ŋlɔ nya mawo na Hebritɔwo vɔ la, ede dzi fo na Timoteo si wònɔ hehe namee la be ‘wòawɔ efe ŋutete ɖe sia ɖe be wòawɔ nyatefenya la ŋu dɔ pɛpɛpɛ.’ (2 Tim. 2:15) Aleke míawo hã míate ŋu awɔ Paulo fe aɖaŋuɖoɖo sia dzi? Míate ŋu awɔe ne míetiaa mawunyakpukpui siwo míaxlẽ la nyuie be wòawɔ dɔ ɖe ame siwo ɖoa to mí la fe dzi dzi. Wotrɔ asi le trakt siwo woɖe ɖe go le fe 2013 me ŋu be woakpe ɖe mía ŋu míawɔ esia.
XLẼ MAWUNYAKPUKPUI SIWO SƆ!
8. Nu kae subɔsubɔdɔdzikpɔla aɖe gblɔ tso trakt yeyeawo ŋu?
8 Wotrɔ asi le trakt yeyeawo katã ŋu le mɔ ɖeka tɔgbi nu. Eya ta ne ènya srɔ̃ ale si nàna wo dometɔ ɖeka ko la, ke àte ŋu ana susɔeawo hã. Ðe wo zazã le bɔbɔea? Subɔsubɔdɔdzikpɔla aɖe si le Hawaii, U.S.A., gblɔ be: “Míenya kura be dɔwɔnu yeye siawo zazã aɖe kpe le afe me yi afe me dɔa kple dutofoɖaseɖiɖidɔa me alea gbegbe o.” Ede dzesii be ale si wotrɔ asi le trakt-awo me nyawo ŋu ʋãa amewo be woaɖo nya ŋu bɔbɔe, eye esia ʋua mɔ na dzeɖoɖo viviwo zi geɖe. Ekpɔe be nyabiase kple ŋuɖoɖo vovovo siwo wodo ɖe nuxlẽlaa gbɔ le trakt la fe ŋgɔgbekpaa dzi lae na wo zazã le bɔbɔe. Afemenɔlaa mevɔ̃na be yeava na ŋuɖoɖo gbegblẽ o.
9, 10. (a) Aleke wotrɔ asi le míafe trakt yeyeawo ŋu be woakpe ɖe mía ŋu míazã Biblia nyuie? (b) Ne èle trakt yeyeawo nam la, wo dometɔ kae wɔa dɔ ɖe amewo dzi wu, eye nu ka tae?
9 Mawunyakpukpui si sɔ si wòle be míaxlẽ na afemenɔlawo la le trakt yeyeawo dometɔ ɖe sia ɖe me. Le kpɔɖeŋu me, kpɔ trakt si nye Ðe Fukpekpewo Nu Ava Yia? ɖa. Afemenɔlaa ɖatia ŋuɖoɖo si nye “ɛ̃,” “ao” alo “nyemenya o” o, wò ya mègagblɔ nya aɖeke kpee o, ke boŋ ʋu trakt la, nàgblɔ be, “Nya si Biblia gblɔ” ye nye esi. Azɔ xlẽ Nyaɖeɖefia 21:3, 4 nɛ.
10 Nenema kee ne èle trakt si nye Agbalẽ Ka Ƒomevie Biblia Nye? zãm la, metsɔ le ŋuɖoɖo siwo le ŋgɔgbekpaa dzi la dometɔ si afemenɔlaa tia me o, wò ya ʋu trakt la, nàgblɔ be: “Nya si Biblia gblɔe nye be, ‘Ŋɔŋlɔ blibo la tso Mawu fe gbɔgbɔ me.’” Àte ŋu agblɔ kpee be: “Menye nya ma koe Biblia fe akpa ma gblɔ o.” Azɔ ʋu Biblia nàxlẽ 2 Timoteo 3:16, 17 nɛ.
11, 12. (a) Mɔ ka nue nàte ŋu azã trakt yeyeawo le be nàse vivi na gbeadzisubɔsubɔdɔa wu? (b) Aleke trakt-awo ate ŋu akpe ɖe ŋuwò le tɔtrɔyiwo wɔwɔ me?
11 Ale si afemenɔlaa wɔ nui ye aɖe afi si miadzro trakt la me ase ɖoe la afia. Aleke kee wòɖawɔ nui o, wò dzi adze eme be èxlẽ Mawu fe Nyaa fe akpa aɖe nɛ hafi gblẽ trakt la ɖe egbɔ. Ne mawunyakpukpui ɖeka pɛ alo evee nèxlẽ nɛ esi nèyi egbɔ zi gbãtɔ gɔ̃ hã la, àte ŋu atrɔ ayi egbɔ miayi dzeɖoɖoa dzi.
12 Nyabiase kple mawunyakpukpui siwo me míate ŋu adzro ne míetrɔ yi amea gbɔ la le trakt ɖe sia ɖe fe megbekpa dzi, le tanya si nye, “Bu Nya Sia Ŋu Kpɔ” te. Le trakt si nye Aleke Nuwo Ava Nɔ Le Etsɔme? me la, biabia si me míadzro ne míetrɔ yi lae nye “Mɔ ka dzie Mawu ato aɖɔ nuwo ɖo le anyigba dzi?” Woyɔ Mateo 6:9, 10 kple Daniel 2:44 ɖe afi ma. Le trakt si nye Ðe Ame Kukuwo Agava Nɔ Agbe Akea? me la, biabia lae nye “Nu ka tae míetsina kua amegã hekuna?” Woyɔ 1 Mose 3:17-19 kple Romatɔwo 5:12 ɖe afi ma.
13. Gblɔ ale si míazã trakt yeyeawo le Biblia nusɔsrɔ̃ gɔmedzedze me.
13 Wotrɔ asi le trakt yeyeawo ŋu be woakpe ɖe mía ŋu míadze Biblia nusɔsrɔ̃wo gɔme. Ne ame aɖe tsɔ QR-xlẽnu ɖe foto QR-dzesi * si le trakt la fe megbekpa dzi la, akplɔe ayi tefe aɖe le míafe Internet dzi nyatakakadzraɖofea, si ade dzi fo nɛ be wòalɔ̃ asrɔ̃ Biblia. Trakt-awo he susu yi Nya Nyui Si Tso Mawu Gbɔ! gbalẽa dzi eye wòfia asi nusɔsrɔ̃ aɖe koŋ le eme. Le kpɔɖeŋu me, trakt si nye Ame Ka Tututue Le Xexea Dzi Ðum? he susu yi agbalẽa fe nusɔsrɔ̃ 5 lia dzi. Esi nye Nu Kae Ana Dzidzɔ Nanɔ Ƒomea Me? he susu yi nusɔsrɔ̃ 9 lia dzi. Ne míezã Trakt yeyeawo le mɔ si woɖoe be míazã wo nu la, ana wòazu numame na mí be míanɔ Biblia zãm le yiyi zi gbãtɔ kple tɔtrɔyi wɔwɔ me. Eye esia ana míadze Biblia nusɔsrɔ̃ geɖe wu gɔme. Nu ka hãe nàgate ŋu awɔ be nàwɔ Mawu fe Nya la ŋu dɔ nyuie le ɖaseɖiɖidɔa me?
DZRO NYA SI ŊU AMEWO TSI DZI ÐO VEVIE ME
14, 15. Aleke míate ŋu asrɔ̃ Paulo fe kpɔɖeŋu le ɖaseɖiɖidɔa me?
14 Paulo dina be yeanya nu siwo ŋu ‘ame geɖe’ siwo yedoa goe le ɖaseɖiɖidɔa me la tsia dzi ɖo vevie. (Mixlẽ 1 Korintotɔwo 9:19-23.) De dzesii be Paulo nɔ mɔ kpɔm be ‘yefe asi nasu Yudatɔwo, ame siwo le se la te, semanɔsitɔwo kple gbɔdzɔgbɔdzɔtɔwo siaa dzi.’ Efe didie nye be yeaɖi ɖase na “ame fomeviwo katã, bene [yeaɖe] wo dometɔ aɖewo godoo.” (Dɔw. 20:21) Aleke míawɔ asrɔ̃ Paulo fe nɔnɔme sia ne míele dzadzram ɖo be míagblɔ nya nyuia na “ame fomeviwo katã” le míafe anyigbamama me?
15 Wotaa kpɔɖeŋudzeɖonyawo ɖe Míafe Fiaɖufe Subɔsubɔdɔ me na mí ɣleti sia ɣleti. Dze agbagba nàzã wo. Gake ne ame siwo le miafe anyigbamamaa me tsi dzi ɖe nya bubu aɖe ŋu vevie la, ke trɔ asi le dzeɖonya bubu siwo sɔ ɖe wofe nɔnɔmea nu siwo anyɔ wofe ɖetsɔleme ŋu. Bu nuto si me nèle kple ame siwo le afi ma kpakple nu siwo ŋu wotsia dzi ɖo ŋu. Eyome tia mawunyakpukpui si fo nu tso wofe kuxia ŋu. Nutome sue dzikpɔla aɖe gblɔ nu si wòwɔ be Biblia zazã zu numame na eya kple srɔ̃a ale: “Afemenɔlawo lɔ̃na míexlẽa ŋɔŋlɔ ɖeka ya teti ne dzeɖoɖoa le kpuie eye míeyi nyaa gbɔ tẽe. Ne míedo gbe na wo vɔ la, míexlẽa mawunyakpukpuia tso Biblia si míeʋu da ɖi xoxo la me.” Azɔ na míakpɔ nyati, nyabiase kple mawunyakpukpui siwo nàdi be yeazã le miafe anyigbamamaa me fe kpɔɖeŋu aɖewo ɖa.
16. Gblɔ ale si míate ŋu azã Yesaya 14:7 le gbeadzisubɔsubɔdɔa me.
16 Ne nu vlo wɔwɔ kple ŋutasesẽ bɔ ɖe miafe nutoa me la, àte ŋu abia amea be: “Èsusu be àkpɔ tanya sia le nyadzɔdzɔgbalẽ aɖe fe ŋgɔgbekpa dzi gbe ɖeka be, ‘Xexea me katã fe kuxiwo nu yi. Amewo katã le aseye tsom’ mahã? Nya ma tututue Biblia gblɔ le Yesaya 14:7. Le nyatefe me la, Mawu do ŋugbe geɖewo na mí le Biblia me ku ɖe ŋutifafa fe ɣeyiɣiwo ŋu le etsɔme.” Eyome xlẽ ŋugbedodo mawo dometɔ ɖeka nɛ le Biblia me.
17. Aleke nàte ŋu azã Mateo 5:3 le gbefãɖeɖedɔa me?
17 Ðe wòle sesẽm na fome fe ta geɖe be woakpɔ dɔ nyui awɔa? Ne nenemae la, àte ŋu abia nya sia atsɔ adze dzeɖoɖoa gɔme: “Ho nenie nèsusu be ele be fome fe tawo nakpɔ ɣleti sia ɣleti be wofe fomewo nakpɔ dzidzɔ?” Ne eɖo eŋu vɔ la, yi edzi be: “Ƒome fe ta geɖewo xɔa ga si sɔ gbɔ wu ema, gake wofe fomewo mele dzidzɔ kpɔm o. Ke nu kae gahiã wo?” Azɔ xlẽ Mateo 5:3 nɛ eye nàdo Biblia nusɔsrɔ̃ ɖe egbɔ.
18. Aleke nàte ŋu azã Yeremiya 29:11 atsɔ afa akɔ na amewo?
18 Ðe afɔku aɖe dzɔ le miafe nutoa me nyitsɔ laa si na amewo le fu kpema? Àte ŋu adze wò dzeɖoɖoa gɔme ale: “Meva gbɔwò be mafa akɔ na wò. (Mixlẽ Yeremiya 29:11.) Ède dzesi nu eve siwo Mawu be yeahe vɛ na mía? Woawoe nye “ŋutifafa” kple ‘mɔkpɔkpɔ.’ Ðe medzɔ dzi na mí be míanyae be Mawu di be agbe nadze edzi na mí oa? Gake aleke esia ate ŋu ava emee?” Eyome he susu yi nusɔsrɔ̃ si sɔ dzi le Nya Nyui gbalẽ gbadzaa me.
19. Gblɔ ale si míate ŋu azã Nyaɖeɖefia 14:6, 7 atsɔ akpe ɖe ame si tsɔ ɖe le subɔsubɔnyawo me ŋu.
19 Ðe wò nutoa me tɔwo tsɔ ɖe le mawusubɔsubɔnyawo mea? Ne nenemae la, àte ŋu abia nya sia atsɔ adze dzeɖoɖoa gɔme: “Ne mawudɔla aɖe fo nu na wò la, àwɔ nu si wògblɔ na wòa? (Mixlẽ Nyaɖeɖefia 14:6, 7.) Esi mawudɔla sia le gbɔgblɔm be ‘vɔ̃ Mawu’ la, ɖe manyo be míanya Mawu si ŋu nya gblɔm wòle oa? Mawudɔlaa kpe ɖe mía ŋu esi wògblɔ be eyae nye ‘Ame si wɔ dzifo kple anyigba.’ Mawu kae nye ema?” Eyome xlẽ Psalmo 124:8, afi si gblɔ be: “Míafe xɔname le Yehowa, dzi kple anyigbawɔla, fe ŋkɔ me.” Wɔ ɖoɖo kplii be yeava kpe ɖe eŋu wòanya nu geɖe tso Yehowa Mawu ŋu.
20. (a) Aleke míate ŋu azã Lododowo 30:4 atsɔ afia Mawu fe ŋkɔa amewo? (b) Yɔ mawunyakpukpui aɖe si nèzã wòɖe vi?
20 Àte ŋu adze dzeɖoɖo gɔme kple ɖeviwo ale: “Medi be maxlẽ mawunyakpukpui aɖe si bia nya vevi aɖe la na wò. (Mixlẽ Lododowo 30:4.) Amegbetɔ aɖeke meli si ate ŋu awɔ nu siawo o, eya ta mía Wɔla la ŋue kpukpui sia anya nɔ nu fom tso. * Afi kae míakpɔ efe ŋkɔ le? Ado dzidzɔ nam be matsɔe afia wò le Biblia me.”
ZÃ ŊUSẼ SI LE MAWU ƑE NYA LA ŊU LE GBEADZI
21, 22. (a) Aleke mawunyakpukpui si míetia nyuie la ate ŋu atrɔ amewo fe agbe? (b) Nu kae nèɖo be yeawɔ le wò gbefãɖeɖedɔa me?
21 Màte ŋu anya ŋusẽ si mawunyakpukpui si míetia nyuie la akpɔ ɖe ame aɖe dzi o. Le kpɔɖeŋu me, le Australia la, Ðasefo eve fo ʋɔ na nyɔnu aɖe. Wo dometɔ ɖeka bia nyɔnua be: “Ènya Mawu fe ŋkɔa?” Eyome exlẽ Psalmo 83:19 nɛ. Nyɔnua gblɔ be: “Ewɔ nuku nam ale gbegbe. Esi wodzo la, meku ʋu kilometa 56 yi agbalẽdzrafe aɖe ɖadi ŋkɔa le Biblia gɔmeɖeɖe bubuwo me eye medii le nyagɔmeɖegbalẽ aɖe hã me. Esi meka ɖe edzi azɔ be Mawu fe ŋkɔe nye Yehowa la, mekpɔe be nu gbogbo aɖewo li siwo nyemenya o.” Etefe medidi o, eya kple ŋutsu si wòva ɖe emegbe la dze Biblia sɔsrɔ̃ gɔme, eye wova xɔ nyɔnyrɔ.
22 Ŋusẽ le Mawu fe Nya la ŋu be wòatrɔ ame siwo xlẽnɛ hexɔa Yehowa fe ŋugbedodowo dzi se la fe agbenɔnɔ. (Mixlẽ 1 Tesalonikatɔwo 2:13.) Ŋusẽ le Biblia me gbedeasia ŋu be wòaɖo amewo fe dzi gbɔ wu nya sia nya si míagblɔ. Eya ta ele be míaɖoe kplikpaa azã Mawu fe Nya la le mɔnukpɔkpɔ ɖe sia ɖe me. Elabena ele agbe!
^ mm. 13 QR-dzesi la nye dɔwɔfe si woyɔna be Denso Wave Incorporated la fe dzesi.
^ mm. 20 Kpɔ “Nyabiabia Siwo Tso Exlẽlawo Gbɔ” le yevugbe me Gbetakpɔxɔ, July 15, 1987, axa 31.


text:
Nu Ka Tae Yehowa Ðasefowo Meɖea Wo Ðokui Nu Le Nya Sia Nya Si Wotsɔ Ðe Wo Ŋu La Me O?
Yehowa Ðasefowo wɔna ɖe Biblia fe aɖaŋuɖoɖo si nye be womaɖo nya ɖe sia ɖe si woatsɔ ɖe wo ŋu be woatsɔ aɖu fewu alo atso wo nu ŋu o la dzi. Le kpɔɖeŋu me, Biblia me lododo aɖe gblɔ be: “Ame si le fewuɖula ɖɔm ɖo la kplɔa ŋukpe fua eɖokui.” (Lododowo 9:7, 8; 26:4) Eya ta le esi míanɔ nya hem kple amewo le alakpanya siwo wotsɔ tsoa mía nu tefe la, míedzea agbagba be míadze Mawu ŋu boŋ.—Psalmo 119:69.
Enye nyatefe be “ɖoɖoeziɣi li, eye nufoɣi li.” (Nyagblɔla 3:7) Míeɖoa nya ŋu na ame siwo di vevie be yewoanya nyatefe la, gake míefoa asa na nyahehe siwo ŋu viɖe mele o. Míesrɔ̃a Yesu kple Kristotɔ gbãtɔwo fe kpɔɖeŋuwo.
Yesu meɖo alakpanya siwo wotsɔ ɖe eŋu le Pilato ŋkume la ŋu o. (Mateo 27:11-14; 1 Petro 2:21-23) Eye Yesu meɖo nya aɖeke ŋu esime wotsɔ nya ɖe eŋu be enye ahatsunola kple nutsuɖula o. Ke boŋ eto efe nuwɔnawo dzi na amewo kpɔ wofe nutsotsoawo fe ŋuɖoɖowo, le ɖekawɔwɔ me kple gɔmeɖose sia be: “Nunya fe dɔwɔwɔwo tsoa afia dzɔdzɔe nɛ.” (Mateo 11:19 ) Gake esi nɔnɔmea bia la, eɖe nu me na ame siwo tsɔ nya ɖe eŋu la dzinɔamefotɔe.—Mateo 15:1-3; Marko 3:22-30.
Yesu fia eyomedzelawo be womegana alakpanya siwo woatsɔ ɖe wo ŋu la naɖe dzi le wofo o. Egblɔ be: “Dzidzɔtɔwoe mianye ne amewo doa vlo mi, tia mia yome, eye wokaa aʋatso gblɔa nya vɔ̃ ɖe sia ɖe fomevi ɖe mia ŋu le tanye.” (Mateo 5:11, 12) Eye Yesu gblɔ hã be ne amewo tsɔ nya ɖe ye yomedzelawo ŋu eye wòʋu mɔkpɔkpɔ na wo be woaɖi ɖase la, ekema yeawɔ ŋugbedodo sia dzi be: “Mana nya kple nunya mi, eye ame siwo katã tsi tsitre ɖe mia ŋu la mate ŋu anɔ te ɖe wo nu alo atsi tsitre ɖe wo ŋu o.”—Luka 21:12-15.
Apostolo Paulo xlɔ̃ nu Kristotɔwo be woaganɔ nya siwo ŋu viɖe aɖeke mele o la hem kple tsitretsiɖeŋulawo o, eɖɔ nyahehe mawo be “womeɖea vi aɖeke o, eye wonye nu dzodzrowo.”—Tito 3:9; Romatɔwo 16:17, 18.
Apostolo Petro de dzi fo na Kristotɔwo be woaʋli wofe xɔse ta ne ehiã. (1 Petro 3:15) Ke hã, ekpɔe dzesii be anyo ne woto wofe nuwɔnawo dzi ɖo nya ŋu na amewo. Eŋlɔ bena: “Miawɔ nu nyui atsɔ atsi ame mabutamewo fe nufofo numanyamanyatɔe la nu.”—1 Petro 2:12-15.


text:
NYATI SI LE AKPAA DZI | NU KA KOŊ ŊUE BIBLIA ƑO NU TSOE?
Mawu Wɔ Ðoɖo Be Yeaɖe Amefomea
Mawu do ŋugbe na Abraham nutefewɔla la be ‘dzidzimevi’ si ŋugbe yedo la adzɔ tso efe dzidzimeviwo me. Dzidzimevi ma dzie woato ayra “dukɔwo katã.” (1 Mose 22:18) Abraham fe tɔgbuiyɔvi Yakob va ʋu yi ɖanɔ Egipte-nyigba dzi, eye efe fomea dzi ɖe edzi le afi ma va zu Israel dukɔ si nɔ anyi le blema.
Emegbe la, Farao aɖe si nye ŋutasẽla la va wɔ Israel viwo kluviwoe va se ɖe esime Mawu ɖo Mose nyagblɔɖilae; eyae kplɔ dukɔ la dzo le Egipte eye wotso Ƒudzĩ si me ma nukutɔe la. Esia megbe la, Mawu na Se Ewoawo kple se bubuwo Israel viwo be wòafia mɔ wo ahakpɔ wo ta. Se siwo ku ɖe vɔ siwo woasa hena nu vɔ̃ tsɔtsɔ ke ŋu hã nɔ se mawo me. Mawu fe gbɔgbɔ ʋã Mose wògblɔ na Israel viwo be Mawu adɔ nyagblɔɖila bubu aɖe ɖe wo. Nyagblɔɖila mae anye ‘dzidzimevi’ si ŋugbe wodo la.
Ƒe 400 kple edzivɔ megbe la, Mawu do ŋugbe na Fia David be ‘dzidzimevi’ si ŋugbe wodo le Eden-bɔa me la ava ɖu fia ɖe fiaɖufe aɖe si anɔ anyi tegbee la dzi. Eyae anye Mesia, alo Ðela, si Mawu tia be wòaɖe amegbetɔfomea eye wòagbugbɔ aɖo Paradiso la anyi ɖe anyigba dzi.
Mawu to David kple nyagblɔɖila bubuwo dzi ɖe nu geɖe fia tso Mesia la ŋu vivivi. Wogblɔe ɖi be abɔbɔ eɖokui ahanyo dɔme, eye dɔwuame, nu madzɔmadzɔ wɔwɔ kple aʋawɔwɔ manɔ efe fiaɖufea me o. Amegbetɔwo katã anɔ ŋutifafa me kple wo nɔewo, eye woanɔ ŋutifafa me kple lãwo gɔ̃ hã. Dɔléle, fukpekpe kple ku nu ayi, elabena womenɔ Mawu fe tameɖoɖoa me le gɔmedzedzea me o, eye woafɔ ame siwo ku la woagava nɔ agbe le anyigba dzi ake.
Mawu gblɔe ɖi to nyagblɔɖila Mixa dzi be woadzi Mesia la le Betlexem, eye wògblɔe ɖi to nyagblɔɖila Daniel dzi be woava wu Mesia la emegbe. Gake Mawu afɔ Mesia la tso ku me eye wòaɖoe Fia le dzifo. Daniel gblɔe ɖi hã be mlɔeba la, Mesia la fe Fiaɖufea ava xɔ ɖe dziɖuɖu bubuwo katã tefe tegbee. Ðe Mesia la va abe ale si wogblɔe ɖi ene vavã?


text:
Ðe Biblia Me Nyawo Wɔ Ðeka Kple Dzɔdzɔmeŋutinunya?
Ale si Biblia ɖo eŋui
Ɛ̃, togbɔ be Biblia menye dzɔdzɔmeŋutinyagbalẽ o hã, emenyawo de pɛpɛpɛ nenye be efo nu tso dzɔdzɔmeŋutinunya ŋu. Bu kpɔɖeŋu siwo ɖee fia be Biblia me nyawo wɔ ɖeka kple dzɔdzɔmeŋutinunya, eye be nyatefenya siwo ku ɖe dzɔdzɔmeŋutinunya ŋu le Biblia me, siwo to vovo kura na dzixɔse siwo nɔ ame siwo nɔ anyi le Bibliaŋlɔɣi la si ŋu kpɔ.
Gɔmedzedze li na xexea. (1 Mose 1:1) Gake blema nyakpakpa geɖewo gblɔ be menye ɖe wowɔ xexea o, ke boŋ edzɔ tso zitɔtɔ manɔɖoɖonu aɖe me. Babilontɔwo xɔe se be mawu siwo na xexea dzɔ la tso atsiafu gbahoo eve me. Blemaxotutu aɖewo hã gblɔ be azi gã aɖe mee xexea dzɔ tso.
Dzɔdzɔmesewo dzie xexea zɔna ɖo gbe sia gbe, ke menye mawu aɖewo siwo wɔa nu eŋumabumabui woe kpɔ ŋusẽ ɖe xexe gbahoo la dzi o. (Hiob 38:33; Yeremiya 33:25) Nyakpakpawo le xexea fe akpa vovovowo, siwo fiana be wɔna aɖeke mele amegbetɔwo ŋu le mawu siwo dzi womate ŋu aka ɖo o eye nublanuikpɔkpɔ hã mele wofe nuwɔnawo me o, la si me o.
Womeku anyigba ɖe naneke ŋu o. (Hiob 26:7) Ame geɖe siwo nɔ anyi le blema xɔe se be anyigba la le gbadzaa eye ame dzɔtsu alo lã gã aɖe, abe to alo klo ene, dzie wònɔ.
Ɣea hea tsi tsoa atsiafu kple tsi bubuwo me yia yame eye wòtrɔna zua tsi, sno alo kpetsi dzana ɖe anyigba dzi eye wogasina yia tɔsisiwo kple tsidzɔfewo me. (Hiob 36:27, 28; Nyagblɔla 1:7; Yesaya 55:10; Amos 9:6) Gake blema Helatɔwo susui be tsi siwo le anyigbaa gɔmee ŋɔna yia tɔsisiwo me, susu sia nɔ amewo si kaka va ɖo fe alafa 18-awo me.
Towo hona ɖe dzi eye wogabuna, eye to siwo li egbea nɔ atsiafu gɔme kpɔ. (Psalmo 104:6, 8) Gake nyakpakpa geɖewo gblɔna be mawuawoe wɔ to siwo li egbea.
Dzadzɛnyenye kpɔa ame fe lãmesẽ ta. Ðoɖo aɖewo nɔ Se si wotsɔ na Israel-dukɔa me, siwo bia tso wosi be woaklɔ wo ɖokuiwo ŋu nenye be woka asi nukuku alo amekuku aɖe ŋu, woaɖe ame siwo ŋu dɔxɔleameŋu le la ɖe aga, eye woaɖi wofe nugodowo ɖe do me. (3 Mose 11:25-28; 13:1-5; 5 Mose 23:13) To vovo na ema la, esime wona se sia Israel-dukɔa, Egiptetɔwo wɔa atike aɖe si me amegbetɔwo fe nugodo le tsɔ ɖoa abi.
Ðe vodadawo le nya siwo Biblia gblɔ tso dzɔdzɔmeŋutinunya ŋua?
Biblia me dzodzro yi ŋgɔe ɖee fia kɔtɛe be vodadawo mele eme o. Susu totro siwo le amewo si ku ɖe ale si Biblia me nyawo wɔ ɖeka kple dzɔdzɔmeŋutinunya la fe ɖewoe nye esiawo:
Nyakpakpa: Biblia gblɔ be ŋkeke ade siwo dometɔ ɖe sia ɖe nye gafofo 24 ye wotsɔ wɔ xexea katã.
Nyatefea: Biblia megblɔ ɣeyiɣi tututu si me Mawu wɔ xexea o. (1 Mose 1:1) Azɔ hã, nuwo wɔwɔ fe ŋkeke si ŋu wofo nu tsoe le Mose Ƒe Agbalẽ Gbãtɔ la nye ɣeyiɣi agbɔsɔsɔ me si womeyɔ o. Le nyatefe me la, woyɔ ɣeyiɣi si wotsɔ wɔ anyigba kple dzifo la katã hã be “ŋkeke” ɖeka.
Nyakpakpa: Biblia gblɔ be wowɔ numiemiewo hafi va wɔ ɣea, ale be numiemiewo nazã ɣea fe ŋusẽ atsɔ awɔ wofe nuɖuɖu.
Nyatefea: Biblia ɖee fia be wowɔ ɣea, si nye ɣletivi siwo le “dzifo” la dometɔ ɖeka hafi va wɔ numiemiewo. (1 Mose 1:1) Kekeli si tso ɣea gbɔ la ɖo anyigba dzi flukpee le nuwɔwɔ fe “ŋkeke” gbãtɔ dzi. Esi yame nɔ kɔkɔm va ɖo nuwɔwɔ fe “ŋkeke” etɔ̃lia dzi la, ɣea fe keklẽ nu sẽ va ɖo afi si numiemiewo te ŋu zãe tsɔ wɔ wofe nuɖuɖu. (1 Mose 1:3-5, 12, 13) Ɣeyiɣi aɖe megbe ko hafi ɣea va te dzedze nyuie.
Nyakpakpa: Biblia gblɔ be ɣea foa ɣla anyigba la.
Nyatefea: Nyagblɔla 1:5 gblɔ be: “Ɣe dzena, eye wòɖoa to, eye wòɖea abla gatrɔna yia afi si wòdzena tso.” Ke hã, ɖeko nya sia le ale si amegbetɔwo kpɔa ɣea wòtsona ɣedzefe va yina ɣetoɖofe la ɖɔm. Egbea gɔ̃ hã, amegbetɔwo tea zãa nya siwo nye “ɣe dze” kple “ɣe ɖo to,” evɔ wonyae be anyigbae foa xla ɣea.
Nyakpakpa: Biblia gblɔ be anyigba la le gbadzaa.
Nyatefea: Biblia zã nyagbe si nye “anyigba fe sefe ke,” gake mefia be anyigba la le gbadzaa alo sefe le eŋu o. (Dɔwɔwɔwo 1:8) Nenema kee nyagbe si nye “anyigba fe go eneawo” nye kpɔɖeŋunyagbɔgblɔ si fia anyigba dzi godoo; eye ame aɖe ate ŋu azã taɖofefianu (compass alo la boussole) fe dzesi eneawo wòafia kpɔɖeŋunyagbɔgblɔ ma ke.
Nyakpakpa: Biblia gblɔ be togodo fe ɣlafofo ɖeka fe dzidze nye fli si tso efe toga ɖeka yi kemea fe tefe etɔ̃ pɛpɛpɛ, gake togodo fe ɣlafofo fe dzidze ŋutɔŋutɔ anɔ abe 3.1416 si nye (pi alo π).
Nyatefea: “Gazɔ gã la” si fe nya wogblɔ le 1 Fiawo 7:23 kple 2 Kronika 4:2 ɖee fia be efe didime tso to ɖeka yi kemea nye abɔklugui ewo eye “ka didime abɔklugui blaetɔ̃e” hiã hafi “akpee ɖo.” Ate ŋu anɔ eme be woatsɔ nu sue aɖe kpe xexlẽme siawo alo aɖee le eme hafi woade pɛpɛpɛ. Anɔ eme hã be gazɔa fe togodo kple efe didime tso efe toga ɖeka yi kemea tsi tsitre ɖi na gazɔa me kple egodo fe dzidze.


text:
NUSƆSRƆ̃ 2
c
Yehowa tso abɔ ɖe tefe aɖe si woyɔna be Eden. Sefofowo, atiwo kple lãwo yɔ abɔ la me fũu. Emegbe Mawu tsɔ anyi mè ame gbãtɔ Adam, eye wògbɔ ya ɖe efe ŋɔti me. Ènya nu si va dzɔa? Ame la va zu ame gbagbe! Yehowa tsɔ abɔ la de asi na Adam, eye Mawu gblɔ nɛ be wòatsɔ ŋkɔ na lãwo katã.
Yehowa de se vevi aɖe na Adam. Egblɔ na Adam be: ‘Àte ŋu aɖu atiawo katã fe tsetse faa negbe ati tɔxɛ aɖe tɔ ko màɖu o. Ne èɖu ati ma fe tsetse la àku.’
Emegbe Yehowa gblɔ be: ‘Mawɔ kpeɖeŋutɔ na Adam.’ Eya ta Mawu na Adam dɔ alɔ̃ yi eme ʋĩi eye wòɖe Adam fe agbafuti ɖeka tsɔ wɔ nyɔnu nɛ. Nyɔnua ŋkɔe nye Xawa. Adam kple Xawa ye va nye fome gbãtɔ. Aleke Adam se le eɖokui me ɖe srɔ̃a ŋu? Dzi dzɔ Adam ale gbegbe be wògblɔ be: ‘Kpɔ nu si Yehowa tsɔ nye agbafuti wɔ ɖa! Ahãa! Ame sia le abe nye ene.’
Yehowa gblɔ na Adam kple Xawa be woadzi viwo ne woayɔ anyigba la dzi. Mawu di be woawɔ dɔ ɖekae ana anyigba bliboa nazu paradiso alo abɔ nyui aɖe abe Eden-bɔ ene. Gake nuwo meva yi nenema o. Nu ka tae? Míasrɔ̃ nu tso eŋu le ta si gbɔna la me.
“Ame si wɔ ame tso gɔmedzedzea me la, ŋutsu kple nyɔnue wòwɔ woe.”—Mateo 19:4


text:
Nya Kae Biblia Gblɔ?
Amegbetɔwoe to mawusubɔsubɔ vɛa?
AME AÐEWO XƆE SE be amegbetɔwoe to mawusubɔsubɔ vɛ; ame bubuwo hã fe susue nye be Mawu toa mɔ sia dzi tea amewo ɖe eɖokui ŋu. Nu kae nèsusu?
NYA SI BIBLIA GBLƆ
“Subɔsubɔ si le dzadzɛ, si ŋu ɖifofo mele o, le mía Mawu si nye mía Fofo ŋkume” la li. (Yakobo 1:27) Mawusubɔsubɔ vavãtɔ, alo esi le dzadzɛ la, tso Mawu gbɔ.
NU BUBU SI MÍESRƆ̃ LE BIBLIA ME
Ele be mawusubɔsubɔ nawɔ ɖeka kple Biblia me nyatefea hafi wòadze Mawu ŋu.—Yohanes 4:23, 24.
Subɔsubɔha siwo fiaa amegbetɔwo fe nufiafiawo la medzea Mawu ŋu o.—Marko 7:7, 8.
Ðe wòhiã kokoko be ame nanɔ subɔsubɔha aɖe mea?
ÐE NÀGBLƆ BE . . .
Ɛ̃a?
Aoa?
Nɔnɔmea ye afia?
NYA SI BIBLIA GBLƆ
“Mina míanɔ mía nɔewo ŋu bum, ale be míado ŋusẽ mía nɔewo na lɔlɔ̃ kple dɔ nyuiwo wɔwɔ, eye míaganɔ míafe kpekpewo gblẽm ɖi . . .o.” (Hebritɔwo 10:24, 25) Mawu di be ye subɔlawo nafo fu anye subɔsubɔha ɖeka.
NU BUBU SI MÍESRƆ̃ LE BIBLIA ME
Ele be ame siwo subɔa Mawu ɖekae la fe nufiafiawo nawɔ ɖeka.—1 Korintotɔwo 1:10, 11.
Subɔsubɔha si dzea Mawu ŋu la me tɔwo nye xexea me godoo fe nɔviwo fe habɔbɔ.—1 Petro 2:17.


text:
ÐE WOWƆEA?
Xeviwo Ƒe Aʋala Nugbɔ
YAMEƲU si le yame la fe aʋala nugbɔ nana ya trona abe yali ene. Ne ya le totrom alea la, edoa kplamatsɛ yameʋua fe dufufu si wɔnɛ be wònoa ami geɖe. Eye ne yameʋu bubu aɖe kplɔ yameʋu si le ŋgɔa ɖo tututu la, ya si le totrom le gbãtɔa megbe la doa kplamatsɛ eya hã vevie. Eya ta ne ehiã be yameʋu eve nato yameʋudzefea fe mɔ gbadza ɖeka dzi aho eye gbãtɔ ho la, woɖea mɔ ɣeyiɣi aɖe va yina ale be ya si le totrom le gbãtɔa megbe la nu natsi hafi evelia naho.
Yameʋuwɔlawo va ke ɖe nu si woawɔ atsɔ aɖe kuxiawo dzi akpɔtɔ la ŋu. Nu ka nue woke ɖo? Yameʋu fe aʋala fe nugbɔ. Wosrɔ̃ esia tso ale si fu siwo le xeviwo, abe hɔ̃ kple damixe ene, fe aʋalawo fe nugbɔ fɔna ɖe dzi la me.
Bu nya siawo ŋu kpɔ: Ne xevi gã siawo le agba sam le yame la, fu siwo le wofe aʋalawo nugbɔ nɔa fɔfɔm ɖe dzi kaka va dzɔna kã. Esia wɔnɛ be xevi siawo tea ŋu yia yame nyuie togbɔ be wofe aʋalawo medidi o hã. Enana hã be wodzona nyuie. Yameʋuwɔlawo wɔ yameʋu siwo fe aʋalawo nugbɔ dzɔ kã abe xevi siawo tɔ tea ŋu dzɔna ene. Esi woku nu me tso ŋusẽ si ya kpɔna ɖe yameʋu dzi le yame ŋu la, wokpɔe be ne wotrɔ asi le yameʋu fe aʋala nugbɔwo ŋu hebi wo ɖe dzidze aɖe koŋ nu eye wosɔ ɖe ale si ya le fofom nu la, ana yameʋuawo nadzo nyuie wu. Eye egbea la, asitɔtrɔ sia na be ale si yameʋuwo dzona la ganyo ɖe edzi tefe 10 le alafa me alo wu nenema gɔ̃ hã. Nu ka tae? Aʋalawo fe nugbɔwo ɖea ale si ya doa kplamatsɛ yameʋuwo fe dufufu la dzi kpɔtɔna. Gawu la, wonana be ŋutete tɔxɛ aɖe ɖoa yameʋuwo ŋu “wotsɔ nɔa te ɖe ya fe kplamatsɛdonu bubuwo hã nu.”
Yameʋu fe aʋala nugbɔ siwo dzɔ kã nana be yameʋuwo tea ŋu dzona yia didife, wotsɔa agba geɖe wu tsã, wofe aʋalawo va le kpuie wu, esia nana be wotea ŋu kpɔa dzefe na yameʋu geɖe le yameʋudzefea, eye womegazãa ami geɖe hã o. NASA dɔwɔfea ka nya ta be le fe 2010 me la, ami siwo yameʋuwo zã la “dzi ɖe kpɔtɔ lita miliɔn 7,600 sɔŋ” eye esia na hã be ya foɖi siwo yameʋuwo tuna ɖe yame la dzi ɖe kpɔtɔ ale gbegbe.
Nu kae nèsusu? Ðe ale si xevi fe aʋala nugbɔ tea ŋu dzɔna kã la dzɔ le eɖokui sia? Alo Wɔla lae wɔea?


text:
WATCHTOWER LIBRARY
Ale Si Nàda Nu Yeyewo Ðe Watchtower Library Dzi
Àte ŋu ana be Watchtower Library la ŋutɔ nazã internet atsɔ anɔ nu yeye siwo va edzi la dim, alo wò ŋutɔ àte ŋu azã nu yeyewo fe kɔpi si nèwɔ xoxo la fe faɛl atsɔ ada agbalẽ kple nyati yeyewo ɖe Watchtower Library la dzi.
Na Nu Yeyewo Nadze Le Wo Ðokui Si
Zɔ ɖe mɔfiame siwo le ete la dzi nàna Watchtower Library ŋutɔ nazã Internet atsɔ adi agbalẽ kple nyati yeye siwo va.
Ʋu Watchtower Library, eye nàzi Nudife dzi, eyome ʋu Tiatiawɔfe eye Nudife fe Tiatiawɔfe fe aɖaka aʋu na wò.
Le Nudife fe Tiatiawɔfe fe aɖaka me la, zi Nu Yeyewo dzi, eye nàtia Newɔ nu yeyewo fe kɔpi le eɖokui si.
Ɣesiaɣi si Watchtower Library fe nu yeyewo va Internet dzi la, àxɔ nyatakaka aɖe si abia wò nenye be èdi be yeawɔ wofe kɔpi. Zi Ɛ̃ dzi be nàna Watchtower Library nawɔ nu yeyeawo fe kɔpi ahada wo ɖi.
Wò Ŋutɔ Da Watchtower Library Dzi Nu Yeyewo Ði
Wò ŋutɔ àte ŋu azã nu yeye siwo va le wò kɔmpiutaa fe nudaɖofe la atsɔ ada nu yeyewo ɖe Watchtower Library dzi. Be nàkpɔ nu yeyetɔwo la, he nu yeyeawo tso Watchtower Library yeyetɔ si li la me alo zi wɔ efe kɔpi si le axa sia dzi.
He Nu Yeye Siwo Li
Zɔ ɖe mɔfiame siawo dzi nàwɔ nu yeyewo fe kɔpi da ɖi:
Ʋu Watchtower Library, eye nàzi Mɔfiafe dzi, eyome zi Wò Ŋutɔ Wɔ Nu Yeyewo Ƒe Kɔpi eye nàtia Wɔ Nuawo Ƒe Kɔpi Da Ði.
Tia tefe si nàdi be yeada nuawo fe kɔpi si nèwɔ fe faɛl ɖo eye nàzi Save dzi. Watchtower Library ŋutɔ ana ŋkɔ nu yeye si fe kɔpi nèwɔ la fe faɛl eye “.updatepkg” adze le efe nuwuwu.
Wɔ Nu Yeye Siwo Va Ƒe Kɔpi
Zi Wɔ Efe Kɔpi si le ete la dzi ne nàkpɔe ɖa be Watchtower Library dzi nu yeye aɖewo va le mia degbe me hã. Ne eli la, wɔ efe kɔpi ne nàdzrae ɖo ɖe wò kɔmpiuta dzi.
Da Nu Yeyewo Ði
Be wò ŋutɔ nàda Watchtower Library dzi nu yeyewo ɖi la, zɔ ɖe mɔfiame siawo dzi:
Ʋu Watchtower Library, eye nàzi Mɔfiafe dzi, eyome zi Wò Ŋutɔ Wɔ Nu Yeyewo Ƒe Kɔpi eye nàtia Da Nuawo Ði.
Le wò kɔmpiuta fe nudaɖofe si ʋu me la, di faɛl si fe ŋkɔ wu enu kple “.updatepkg”. Tia faɛl la eye nazi Open dzi be nàda nu yeyewo ɖe Watchtower Library dzi.


text:
Nu Kae Wòfia Be Ame Nanɔ Kɔkɔe?
Ale si Biblia ɖo eŋui
Be nane nanɔ kɔkɔe fia be woaɖe nua ɖe aga tso ɖifofo gbɔ. Hebrigbe me nya si gɔme woɖe be “kɔkɔe” la tso nya aɖe si gɔmee nye “ɖe ɖe vovo” me. Eya ta nu si le kɔkɔe nye nu si woɖe ɖe vovo tso ŋudɔwɔnu tsɛ bubuwo gbɔ, alo enye nu si wobuna nu kɔkɔe, vevietɔ le esi eŋu dza alo eŋu kɔ ta.
Mawu fe kɔkɔenyenye fo ɖe sia ɖe ta. Biblia gblɔ be: “Ame aɖeke mele kɔkɔe abe Yehowa ene o.” * (1 Samuel 2:2) Eya ta Mawu ɖeɖe koe dze aɖo kɔkɔenyenye fe nudidiwo na mí.
Wotea ŋu zãa nya “kɔkɔe” wòkuna ɖe nu sia nu si do fome kple Mawu tẽe la ŋu, vevietɔ nu siwo woɖe ɖe vovo etɔxɛe le tadedeagu nɛ me. Le kpɔɖeŋu me, Biblia fo nu tso nu kɔkɔewo abe esiawo ene ŋu:
Tefe kɔkɔewo: Mawu gblɔ na Mose le ŋuve si nɔ bibim la gbɔ be: “Tefe si nèle tsitre ɖo la, anyigba kɔkɔe wònye.”—2 Mose 3:2-5.
Wɔna kɔkɔewo: Blema Israel-viwo dea ta agu na Yehowa le ŋkekenyui siwo woɖuna edziedzi siwo woyɔna be “takpekpe kɔkɔewo” la me.—3 Mose 23:37.
Nu kɔkɔewo: Woyɔa nu siwo wozãna le Mawu subɔsubɔ me le blema gbedoxɔa me le Yerusalem la be ‘nu kɔkɔewo.’ (1 Fiawo 8:4) Ele be woade bubu deto nu kɔkɔe siawo ŋu, togbɔ be menye ɖe woade ta agu na wo o hã. *
Ðe wòanya wɔ be amegbetɔ madeblibowo nanɔ kɔkɔea?
Ɛ̃. Mawu de se na Kristotɔwo be: “Minɔ kɔkɔe, elabena nye la, mele kɔkɔe.” (1 Petro 1:16) Enye nyatefe be amegbetɔ madeblibowo mate ŋu aɖo Mawu fe kɔkɔenyenye fe nudidi debliboawo gbɔ bliboe gbeɖe o. Ke hã, Mawu bua amegbetɔ siwo wɔa efe se dzɔdzɔeawo dzi la be wonye ame ‘siwo le kɔkɔe, siwo dzea Mawu ŋu.’ (Romatɔwo 12:1) Ame si dzea agbagba be yeanɔ kɔkɔe la ɖea esia fiana le efe nufofo kple nuwɔna me. Le kpɔɖeŋu me, ewɔna ɖe Biblia fe nuxlɔ̃ame si nye be, “mianye ame siwo ŋu kɔ, eye miatsri gbɔdɔdɔ manɔsenu,” kple “miawo hã minɔ kɔkɔe le miafe agbenɔnɔ katã me” la dzi.—1 Tesalonikatɔwo 4:3; 1 Petro 1:15.
Ðe wòate ŋu adzɔ be ame aɖe magava nɔ kɔkɔe le Mawu ŋkume oa?
Ɛ̃. Ne ame aɖe megava nɔa agbe ɖe Mawu fe agbe nyui nɔnɔ ŋuti nudidiwo nu o la, Mawu magabui be ele kɔkɔe o. Le kpɔɖeŋu me, “nɔvi kɔkɔewo” ye woŋlɔ Biblia fe agbalẽ si nye Hebritɔwo la na, gake woxlɔ̃ nu wo le agbalẽa me be woaɖɔ ŋu ɖo be ‘dzi vɔ̃ɖi maxɔse nagaɖo wo dometɔ aɖeke me, le esi wòle tetem ɖa le Mawu gbagbe la gbɔ ta o.’—Hebritɔwo 3:1, 12.
Susu totro siwo le amewo si ku ɖe kɔkɔenyenye ŋu
Susu totro: Ame ate ŋu anɔ kɔkɔe ne etea nu eɖokui le agbe me.
Nyatefea: Biblia ɖee fia be ‘fuwɔwɔ ame fe ŋutilã’ alo nutete ame ɖokui si gbɔ eme ‘mekpena ɖe ame ŋu’ be wòadze Mawu ŋu o. (Kolosetɔwo 2:23) Ke boŋ Mawu di be míase vivi na nu nyuiwo. “Ame sia ame naɖu nu ano nu, eye wòakpɔ dzidzɔ le efe dɔ sesẽ wɔwɔwo katã me. Mawu fe nunanae wònye.”—Nyagblɔla 3:13.
Susu totro: Srɔ̃maɖemaɖe nana ame nɔa kɔkɔe wu.
Nyatefea: Togbɔ be Kristotɔ aɖe ate ŋu atiae be yemaɖe srɔ̃ o hã la, menye esiae ana wòanɔ kɔkɔe le Mawu ŋkume o. Ele eme be trewo ate ŋu asubɔ Mawu susuhenuwo manɔmee ya. (1 Korintotɔwo 7:32-34) Ke hã, Biblia ɖee fia be ame siwo ɖe srɔ̃ hã ate ŋu anɔ kɔkɔe. Le nyatefe me la, srɔ̃ nɔ Yesu fe apostoloawo dometɔ ɖeka ya teti si. Eyae nye Petro.—Mateo 8:14; 1 Korintotɔwo 9:5.
^ mm. 4 Yehowa ye nye Mawu fe ŋkɔ ŋutɔŋutɔ. Mawunyakpukpui alafa geɖe yɔ nya siwo nye “kɔkɔe” kple “kɔkɔenyenye” ɖe efe ŋkɔ ŋu.
Wotea ŋu zãa nya “kɔkɔe” wòkuna ɖe nu sia nu si do fome kple Mawu tẽe la ŋu, vevietɔ nu siwo woɖe ɖe vovo etɔxɛe le tadedeagu nɛ me. Le kpɔɖeŋu me, Biblia fo nu tso nu kɔkɔewo abe esiawo ene ŋu:
^ mm. 8 Biblia meda asi ɖe tadedeagu na subɔsubɔ me ŋkuɖodzinuwo dzi o.—1 Korintotɔwo 10:14.


text:
NUFIAMEÐAKA 16B
Le Hũ Ðem Hele Nu Xam, De Dzesi, Tsrɔ̃—Ɣekaɣie Eye Aleke?
Ŋutega si ŋu wofo nu tsoe le Ezekiel ta 9 lia me la, agava eme le míafe ŋkekea me. Ne míese nu siwo ava dzɔ kple ale si woadzɔe gɔme la, akpe ɖe mía ŋu míana dzi nanɔ míafo ne nuɖoanyi sia le enu wum
“Le hũ ɖem hele nu xam”
ƔEKAƔIE: Le ŋkeke mamlɛawo me, hafi ne xaxa gã la nadze egɔme
ALEKEE: Ele be ame siwo si dzi nyui le naɖee afia le wofe nufofo kple nuwɔna me be yewolé fu nu vɔ̃ɖi siwo le edzi yim le xexea me. Ame siawo wɔna ɖe gbefã si ɖem wole la dzi, woyia edzi ɖea Kristotɔwo fe nɔnɔmewo fiana, xɔa nyɔnyrɔ ɖe tsi me tsɔ ɖoa kpe edzi be yewoɖe adzɔgbe na Yehowa, eye wodoa alɔ Kristo nɔviwo nutefewɔwɔtɔe
“De dzesi”
ƔEKAƔIE: Le xaxa gã la me
ALEKEE: Ne Yesu Kristo va be yeadrɔ̃ ʋɔnu dukɔwo katã la, ɣemaɣie wòanɔ tsitre ɖi na ŋutsu si lé agbalẽŋlɔnu ɖe asi la. Adrɔ̃ ʋɔnu ame siwo nye ameha gã la me tɔwo alo ade dzesi wo be wonye alẽwo, si fia be woatsi agbe le Armagedon-ʋaa me
“Tsrɔ̃”
ƔEKAƔIE: Le Armagedon-ʋaa me
ALEKEE: Yesu Kristo kple efe dzifoʋakɔawo siwo nye mawudɔla kɔkɔewo kple efe hatidziɖula ame 144,000 la atsrɔ̃ xexe vɔ̃ɖi sia keŋkeŋ, eye woakpɔ ame siwo tsɔa tadedeagu dzadzɛ naa Mawu la ta woage ɖe xexe yeyea me